title: Id-Deċiżjoni tal-Kunsill tat-30 ta' Marzu 2004 dwar il-konklużjoni tal-Ftehim bejn il-Komunità Ewropea u l-Istati Uniti ta' l-Amerika f'dak li hu intensifikar u twessigħ tal-Ftehim dwar koperazzjoni doganali u għajnuna reċiproka f'affarijiet doganali biex tkun inkluża l-koperazzjoni f'dik li hi sigurtà fir-rigward ta' containers u affarijiet relatati

text:
Avviż Legali Importanti

|

32004D0634

Official Journal L 304 , 30/09/2004 P. 0032 - 0033

		Id-Deċiżjoni tal-Kunsilltat-30 ta' Marzu 2004dwar il-konklużjoni tal-Ftehim bejn il-Komunità Ewropea u l-Istati Uniti ta' l-Amerika f'dak li hu intensifikar u twessigħ tal-Ftehim dwar koperazzjoni doganali u għajnuna reċiproka f'affarijiet doganali biex tkun inkluża l-koperazzjoni f'dik li hi sigurtà fir-rigward ta' containers u affarijiet relatati(2004/634/KE)IL-KUNSILL TA' L-UNJONI EWROPEA,Wara li kkonsidra t-Trattat li jistabbilixxi l-Komunità Ewropea, u b'mod partikolari l-Artikolu 133 tiegħu, flimkien ma' l-Artikolu 300(2), l-ewwel sentenza tiegħu,Wara li kkonsidra l-proposta tal-Kummissjoni,Billi:(1) Il-Ftehim bejn il-Komunità Ewropea u l-Istati Uniti ta' l-Amerika dwar koperazzjoni doganali u għajnuna reċiproka f'affarijiet doganali [1] (CMAA) jagħmel dispożizzjoni għall-possibiltå tat-tkabbir tiegħu bil-ħsieb li jogħlew il-livelli ta' koperazzjoni doganali u li dawn ikunu supplimentati bi ftehimiet f'setturi jew suġġetti speċifiċi.(2) Il-Kummissjoni nnegozjat ftehim għan-nom tal-Komunità ma' l-Istati Uniti ta' l-Amerika li jintensifika u jwessa' iċ-CMAA biex tkun inkluża l-koperazzjoni fir-rigward tas-sigurtà ta' containers u affarijiet relatati oħra (il-Ftehim)(3) Il-Ftehim ikabbar iżjed il-koperazzjoni doganali bejn il-Komunità u l-Istati Uniti ta' l-Amerika biex ikopri s-sigurtà tal-containers u affarijiet oħra relatati. Dan jaħseb għal tkabbir fil-pront u b'suċċess ta' l-Inizjattiva għas-Sigurtà dwar Containers fil-portijiet kollha tal-Komunità li jissodisfaw il-ħtiġijiet rilevanti. Il-Ftehim fih ukoll programm ta' xogħol għal iżjed miżuri ta' implimentazzjoni, inkluż l-iżvilupp ta' standards f'tekniki ta' maniġġjar b'riskju, informazzjoni meħtieġa biex ikunu identifikati tagħbijiet li jkunu ser jiġu impurtati mill-Partijiet, u programmi ta' sħubija fl-industrija.(4) Il-kordinament estern ta' standards ta' kontrolli doganali ma' l-Istati Uniti ta' l-Amerika hu meħtieġ biex tkun żgurata s-sigurtà f'dik li hi l-katina ta' fornimenti waqt li jkun garantit ix-xogħol bla ma jaqta' tal-kummerċ leġittmu tal-containers. B'mod partikolari, hu essenzali li jkun żgurat li l-portijiet kollha tal-Komunità jkunu jistgħu jieħdu sehem fl-Inizjattiva għas-Sigurtà dwar Containers fuq il-bażi ta' prinċipji uniformi u li standards bħal dawn jiġu nkoraġġiti fil-portijiet ta' l-Istati Uniti (US). Għalhekk, l-iskop dirett u l-kontenut tal-Ftehimiet jirrigwarda l-faċilitazzjoni ta' kummerċ leġittmu bejn il-Komunità u l-Istati Uniti ta' l-Amerika waqt li jkun żgurat fuq bażi reċiproka livell għoli ta' sigurtà billi tinħoloq koperazzjoni fl-iżvilupp ta' azzjonijiet f'żoni speċifiċi ta' kontroll li fihom il-Komunità għandha kompetenza.(5) L-Istati Membri għandu jkollhom il-possibiltà li jifirxu l-Inizjattiva għas-Sigurtà dwar Containers fil-portijiet kollha tal-Komunità permezz ta' arranġamenti ma' l-Istati Uniti ta' l-Amerika li jidentifikaw portijiet fil-Komunità li jieħdu sehem fl-Inizjattiva għas-Sigurtà dwar Containers u li jipprovdu għall-istazzjonar fihom ta' uffiċjali tad-dwana ta' l-US biex iħarsu xi dikjarazzjonijiet ta' prinċipji eżistenti bħal dawn għal dak il-għan, basta li dawn l-arranġamenti ikunu jikkonformaw mat-Trattat u kompatibbli maċ-CMAA kif imkabbra bil-Ftehim.(6) Hu meħtieġ li tkun żgurata koperazzjoni mill-qrib bejn l-Istati Membri u l-istituzzjonijiet tal-Komunità bl-iskop ta' intensifikazzjoni u twessigħ tal-koperazzjoni doganali taħt iċ-CMAA kif tkun hekk imkabbra.(7) Għal dak il-għan għandha tiġi stabbilita proċedura ta' konsultazzjoni li biha Stati Membri bil-ħsieb li jinnegozjaw arranġamenti ma' l-Istati Uniti ta' l-Amerika dwar materji koperti miċ-CMAA kif imkabbra ikunu jistgħu javżaw minnufih b'dan il-ħsieb u jagħtu l-informazzjoni meħtieġa. Jekk ikunu mitluba dan minn xi Stat Membru jew mill-Kummissjoni f'limiti ta' żmien qasir l-informazzjoni għandha tkun is-suġġett ta' konsultazzjonijiet bejn l-Istati Membri u l-Kummissjoni.(8) L-għan ewlieni tal-konsultazzjonijiet għandu jkun li jiġi faċilitat il-bdil ta' informazzjoni u li jkun żgurat li l-arranġamenti jkunu konsistenti mat-Trattat u ma' proċeduri komuni, b'mod partikolari l-qafas komuni ta' koperazzjoni ma' l-Istati Uniti ta' l-Amerika skond dak li hemm fiċ-CMAA kif imkabbra.(9) Meta l-Kummissjoni jkun jidhrilha li xi arranġament li Stat Membru jixtieq jimplimenta ma' l-Istati Uniti ta' l-Amerika ma jkunx kompatibbli maċ-CMAA kif imkabbra jew li l-materja għandha tiġi ndirizzata fil-qafas taċ-CMAA kif imkabbra, għandha tinforma b'dan lill-Istati Membri.(10) Il-proċedura ta' konsultazzjoni għandha tkun bla ħsara għall-kompetenzi rispettivi ta' l-Istati Membri u l-Komunità biex jikkonkludu l-arranġamenti maħsuba.(11) L-Arranġament għandu jiġi approvat,IDDEĊIEDA DAN LI ĠEJ:Artikolu 1Il-Ftehim bejn il-Komunità Ewropea u l-Istati Uniti ta' l-Amerika biex ikun intensifikat u mwessa' l-Ftehim dwar koperazzjoni doganali u għajnuna reċiproka f'affarijiet doganali biex tkun inkluża l-koperazzjoni f'dik li hi sigurtà dwar containers u affarijiet relatati (il-Ftehim) hu hawnekk approvat f'isem il-Komunità Ewropea.It-test ta' dan il-Ftehim huwa anness ma' din id-Deċiżjoni.Artikolu 2Il-President tal-Kunsill huwa hawnhekk awtorizzat jinnomina persuna(i) bis-setgħa li jiffirma(w) il-Ftehim biex ikun jorbot lill-Komunità.Artikolu 31. L-Istati Membri jistgħu iżommu fis-seħħ jew jikkonkludu arranġamenti ma' l-Istati Uniti ta' l-Amerika biex jinkludu portijiet tal-Komunità fl-Inizjattiva għas-Sigurtà dwar Containers. Kull arranġament bħal dan għandu jagħmel riferenza għaċ-CMAA kif imkabbra u jħares dak li din titlob, inklużi standards minimi darba dawn jiġu adottati.Il-Kummissjoni u l-Istati Membri konċernati jistgħu jikkonsultaw lil xulxin biex jiżguraw li dawn l-arranġamenti jaqblu maċ-CMAA kif imkabbra.2. Qabel ma' Stat Membru jibda n-negozjati dwar arranġamenti ma' l-Istati Uniti ta' l-Amerika dwar materji għajr dawk imsemmija fil-paragrafu 1 iżda koperti miċ-CMAA kif imkabbra, għandu javża lill-Kummissjoni u lill-Istati Membri l-oħra u jagħti kull informazzjoni rilevanti man-notifika.3. L-Istati Membri jew il-Kummissjoni jistgħu jitolbu, fi żmien tmint ijiem minn meta jirċievu n-notifika, għal konsultazzjonijiet ma' l-Istati Membri l-oħra u mal-Kummissjoni. Dawn il-konsultazzjonijiet jistgħu jsiru fi żmien tliet ġimgħat minn meta tasal in-notifika. Meta l-materja tkun urġenti, il-konsultazzjonijiet għandhom isiru bla dewmien.4. Il-Kummissjoni għandha, mhux aktar tard minn ħamest ijiem wara l-konklużjoni tal-konsultazzjonijiet, tagħti l-opinjoni tagħha bil-miktub dwar il-kompatibbiltà ta' l-arranġamenti notifikati liċ-CMAA kif imkabbra, inkluż, meta xieraq, il-bżonn li l-materja tiġi ndirizzata fil-qafas ta' dak il-Ftehim.5. Il-konsultazzjonijiet għandhom isiru fil-kumitat stabbilit bl-Artikolu 247 tar-Regolament (KEE) Nru 2913/92 tat-12 ta' Ottubru 1992 li jistabbilixxi l-Kodiċi Doganali tal-Komunità [2].6. L-Istati Membri għandhom jgħaddu lill-Kummissjoni u lill-Istati Membri l-oħra kopja ta' l-arranġamenti msemmija fil-paragrafi 1 u 2, kif ukoll kull denunzja ta', jew emenda għal dawn.Magħmul fi Brussel, 30 ta' Marzu 2004.F'isem il-KunsillIl-PresidentM. McDowell[1] ĠU L 222, 12.08.97, p. 17.[2] ĠU L 302, 19.10.92, p. 1. Regolament kif emendat l-aħħar bir-Regolament (KE) Nru 2700/2000 tal-Parlament Ewropew u tal-Kunsill (ĠU L 311, tat-12.12.2000, p. 17).--------------------------------------------------


title: Id-Deċiżjoni tal-Kunsill tas-27 ta' Jannar li tikkonċerna l-konklużjoni f' isem il-Komunità Ewropea ta' Skambju ta' Ittri li jirreġistra l-ftehim komuni dwar il-priniċipji ta' koperazzjoni internazzjonali dwar attivitajiet ta' riċerka u żvilupp fil-qasam ta' sistemi intelliġenti ta' fabbrikazzjoni bejn il-Komunità Ewropea u l-Istati Uniti ta' l-Amerika, il-Ġappun, l-Awstralja, il-Kanada u l-pajjiżi ta' l-EAKĦ tan-Norveġja u l-Isvizzera

text:
Avviż Legali Importanti

|

31997D0378

Official Journal L 161 , 18/06/1997 P. 0001 - 0001

		Id-Deċiżjoni tal-Kunsilltas-27 ta' Jannarli tikkonċerna l-konklużjoni f' isem il-Komunità Ewropea ta' Skambju ta' Ittri li jirreġistra l-ftehim komuni dwar il-priniċipji ta' koperazzjoni internazzjonali dwar attivitajiet ta' riċerka u żvilupp fil-qasam ta' sistemi intelliġenti ta' fabbrikazzjoni bejn il-Komunità Ewropea u l-Istati Uniti ta' l-Amerika, il-Ġappun, l-Awstralja, il-Kanada u l-pajjiżi ta' l-EAKĦ tan-Norveġja u l-Isvizzera(97/378/KE)IL-KUNSILL TA' L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 130m, f'għaqda ma' l-Artikolu 228(2), l-ewwel sentenza, u l-ewwel sottoparagrafu ta' l-Artikolu 228(3) miġjub fih,Wara li kkunsidra l-proposta tal-Kummissjoni,Wara li kkunsidra l-opinjoni tal-Parlament Ewropew [1],Billi koperazzjoni internazzjonali fil-qasam ta' sistemi intelliġenti ta' fabbrikazzjoni isaħħu l-bażijiet xjentifiċi u teknoloġiċi tal-Komunità fl-industrija u jikkontribbwixxu għall-kompetitivita ta' l-industrija tal-Komunita;Billi studju ta' sentejn dwar il-possibiltà ta' kollaborazzjoni internazzjonali fil-qasam ta' sistemi intelliġenti ta' fabbrikazzjoni ta' prova li hemm valur miżjud f' koperazzjoni bħal din;Billi l-Kunsill awtorizza lill-Kummissjoni biex jinnegozja ftehim komuni ma' l-Istati Uniti ta' l-Amerika, il-Ġappun, l-Awstralja, il-Kanada u l-pajjiżi ta' l-EAKĦ tan-Norveġja u l-Isvizzera;Billi ntlaħaq ftehim komuni mal-pajjiżi terzi fil-forma ta' Skambju ta' Ittri,ADOTTA DAN IR-REGOLAMENT:Artikolu 1Il-Bdil ta' Ittri li jirreġistra l-ftehim komuni dwar il-priniċipji ta' koperazzjoni internazzjonali f' attivitajiet ta' riċerka u żvilupp fil-qasam ta' sistemi intelliġenti ta' fabbrikazzjoni bejn il-Komunità Ewropea u l-Istati Uniti ta' l-Amerika, il-Ġappun, l-Awstralja, il-Kanada u l-pajjiżi ta' l-EAKĦ tan-Norveġja u l-Isvizzera.It-test ta' l-Iskambju ta' Ittri huwa anness ma' din id-Deċiżjoni.Artikolu 2Il-President tal-Kunsill huwa hawnhekk awtorizzat li jinnomina l-persuna bil-poter li jiffirma l-Iskambju ta' Ittri riferit fl-Artikolu 1 sabiex jorbot lill-Komunita.Magħmula fi Brussel, fis- 27 ta' Jannar 1997.Għall-KunsillIl-PresidentG. Zalm[1] ĠU C 20, ta' l-20.1.1997, p. 371.--------------------------------------------------


title: Id-Deċiżjoni tal-Kummissjoni tat-22 ta' Diċembru 1992 li tapprova l-arranġamenti amministrattivi previsti fil-ftehim dwar it-traffiku li jaqsam bejn il-Komunità Ewropea u l-Awstrija, min-naħa l-waħda, u bejn il-Komunità Ewropea u l-Isvizzera, min-naħa l-oħra

text:
Avviż Legali Importanti

|

31993D0117

Official Journal L 047 , 25/02/1993 P. 0027 - 0027 Finnish special edition: Chapter 11 Volume 21 P. 0049  Swedish special edition: Chapter 11 Volume 21 P. 0049

		Id-Deċiżjoni tal-Kummissjonitat-22 ta' Diċembru 1992li tapprova l-arranġamenti amministrattivi previsti fil-ftehim dwar it-traffiku li jaqsam bejn il-Komunità Ewropea u l-Awstrija, min-naħa l-waħda, u bejn il-Komunità Ewropea u l-Isvizzera, min-naħa l-oħra(93/117/KEE)IL-KUMMISSJONI TAL-KOMUNITAJIET EWROPEJ,Wara li kkunsidrat il-ftehim dwar it-traffiku fil-passaġġ bejn il-Komunità Ewropea u l-Awstrija, min-naħa l-waħda, u bejn il-Komunità Ewropea u l-Isvizzera min-naħa l-oħra, deċiżjonijiet biex jikkonkludu ttieħdu mill-Kunsilli tas-27 ta' Novembru 1992 u t-30 ta' Novembru 1992,Meta wieħed jikkunsidra li l-arranġamenti amministrattivi huma neċessarji għall-implimentazzjoni ta' dan il-ftehim:- il-ftehim ma' l-Awstrija jipprevedi li l-introduzzjoni tas-sistema ta' l-Ekopunti maħsuba biex tibbilanċja l-interessi ekonomiċi u ekoloġiċi,- il-ftehim ma' l-Isvizzera jipprevedi eċċezzjoni għal-limitu li jeżisti fl-Isvizzera dwar il-piż ta' 28 tunnellata għal vetturi b'oġġetti tqal,TIDDEĊIEDI:L-Artikolu 1L-arranġamenti amministrattivi dwar it-traffiku li jaqsam bejn il-Komunità Ewropea u l-Awstrija, min-naħa l-waħda, u bejn il-Komunità Ewropea u l-Isvizzera min-naħa l-oħra, qed jiġu approvati f'isem il-Komunità.L-Artikolu 2Il-Membru tal-Kummissjoni responsabbli għat-trasport jew il-persuna nnominata minnu, jkollu l-poter li jiffirma l-arranġamenti amministrattivi f'isem il-Kummissjoni.Magħmula fi Brussel, fit-22 ta' Diċembru 1992.Għall-KummissjoniKarel VAN MIERTMembru tal-Kummissjoni--------------------------------------------------Arranġament Amministrattivli jistabbilixxi d-data tad-dħul fis-seħħ u l-proċeduri għall-introduzzjoni tas-sistema ta' Eko-punti msemmija fil-Ftehim bejn il-Komunità Ewropea u r-Repubblika ta' l-Awstrija dwar it-tranżitu tal-merkanzija bit-triq u bil-ferrovijaSkond l-Artikolu 24(4) tal-Ftehim bejn il-Komunità Ewropea u r-Repubblika ta' l-Awstrija dwar it-tranżitu tal-merkanzija bit-triq u bil-ferrovija (hawnhekk iżjed 'il quddiem imsemmi bħala 'l-Ftehim "dwar it-Tranżitu") l-awtoritajiet kompetenti, primarjamentGĦALL-KOMUNITÀIl-Kummissjoni tal-Komunitajiet Ewropej, uGĦALL-AWSTRIJAIl-Ministru Federali għall-Ekonomija Pubblika u t-Trasport,Wara li kkunsidraw id-data tad-dħul fis-seħħ u l-proċeduri għall-introduzzjoni tas-sistema ta' Eko-punti msemmija fil-Ftehim dwar it-TranżituFtiehmu kif ġejArtikolu 1Is-sistema ta' Eko-punti għandha tidħol fis-seħħ fl-1 ta' Jannar 1993.Artikolu 21. In-numru totali ta' vjaġġi ta' tranżitu (kemm b'kiri jew b'kummerċ, jew għall-kont proprju jew mhux mgħobbija) magħmula fl-1991 minn vetturi tal-merkanzija tqal irreġistrati fil-Komunità Ewropea (L-Artikolu 15(4)(2) tal-Ftehim dwar it-Tranżitu) huwa stmat li hu 1264000.2. In-numru totali ta' vjaġġi ta' tranżitu (kemm b' kiri jew b' kummerċ, jew għall-kont proprju jew mhux mgħobbija) magħmula fl-1991 minn vetturi tal-merkanzija tqal irreġistrati fir-Repubblika ta' l-Awstrija (L-Artikolu 15(8) tal-Ftehim tat-Tranżitu) huwa stmat li hu 211100.Artikolu 31. Ix-xufier ta' vettura ta' merkanzija tqila fuq vjaġġ ta' tranżitu għandu jġorr, u jipproduċi fuq talba ta' l-awtoritajiet ta' sorveljanza, formola standard kompletata kif dovut jew ċertifikat Awstrijaku li jikkonferma l-ħlas għall-eko-punti għall-vjaġġ in kwistjoni, immudellat fuq l-Anness A u magħruf bħala "Eko karta".L-Awtoritajiet Awstrijaċi kompetenti għandhom joħorġu l-formola murija fl-Anness A għal dan l-Arranġament għall-ħlas tal-prezz tal-produzzjoni u d-distribuzzjoni tal-formola u l-Eko punti.2. Ix-Xufier ta' vettura tal-merkanzija tqila irreġistrata wara l-1 ta' Ottubru 1990 għandu jġorr ukoll, u jippreżenta fuq talba dokument standard COP, immudellat fuq l-Anness B, bħala prova ta' l-emissjonijiet ta' NO2 ta' dik il-vettura. Vetturi tal-merkanzija tqal l-ewwel irreġistrati qabel l-1 ta' Ottubru 1990 jew li fir-rigward tagħhom ebda dokument ma ġie ppreżentat li għandhom valur ta' COP ta' 15,8 g/kWh.Il-Partijiet għandhom jinnotifikaw lil xuxlin bil-miktub dwar l-awtoritajiet nazzjonali awtorizzati li joħorġu d-dokumenti msemmija fuq.3. Vjaġġi ta' transitu magħmula f'ċirkostanzi elenkati fl-Anness Ċ jew taħt awtorizzazzjonijiet tal-KEMT għandhom ikunu eżenti mill-iskema ta' Eko punti.Artikolu 41. In-numru rekwiżit ta' Eko punti għandu jiġi ffissat mal-formola msemmija fl-Artikolu 3(1) u kkanċellat. L-Eko punti għandhom jiġu kkanċellati b'firma b'tali mod li l-firma testendi kemm fuq l-Eko punti kif ukoll fuq il-formola li magħha ġew annessi. Jista' jintuża timbru minflok il-firma.2. Meta vettura tidħol f'territorju Awstrijak formola kompletata kif dovut li jkollha n-numru rekwiżit ta' Eko-punti għandha tingħata lill-awtoritajiet ta' sorveljanza, li jagħtu lura kopja bil-prova tal-ħlas.Fil-każ ta' vettura tal-merkanzija tqila rreġistrata fl-Awstrija, il-prova tal-ħlas u d-dokument COP għandhom jiġu ppreżentati flimkien lill-awtoritajiet ta' sorveljanza ta' l-Istat Membru malli tidħol jew toħroġ mill-Italja jew mill-Ġermanja. Għandha tiġi ppreżentata lill-awtoritajiet doganali tad-dwana kopja tal-prova tal-ħlas mad-dħul.Għandhom jintużaw Eko-punti speċjali għal vetturi tal-merkanzija tqal irreġistrati fl-Awstrija ingaġġati fi vjaġġi tranżitu lill- jew mill-Italja fuq vjaġġi li jkomplu fil-Ġermanja wara t-tranżitu fl-Awstrija. L-użu tagħhom għandu jiġi rreġistrat bħala l-prova tal-ħlas. In-numru ta' Eko punti allokat lil vetturi tal-merkanzija tqal Awstrijaċi għal dawn il-vjaġġi għandu jiġi stabbilit kull sena mill-Kumitat tat-Tranżitu stabbilit taħt l-Artikolu 21 tal-Ftehim tat-Tranżitu.3. Meta tinxtegħel unità ta' trazzjoni matul vjaġġ ta' tranżitu, il-prova tal-pagament maħruġa mad-dħul għandha tibqa' valida u tinżamm. Meta l-valur COP ta' l-unità ġdida ta' trazzjoni jeċċedi dak indikat fuq il-formola, għandhom jinxtraw Eko punti addizzjonali, mwaħħla fuq karta ġdida, mat-tluq mill-pajjiż.4. Għall-vjaġġi li jeħtieġu l-Eko punti, il-formola speċifikata fl-Artikolu 3(1) għandha tissostitwixxi l-formoli Awstrijaċi kollha użati qabel dan għall-istatistiċi tat-trasport.5. L-awtoritajiet Komunitarji u Awstrijaċi għandhom javżaw lil xulxin regolarment bin-numru ta' punti wżati. L-oriġinali, jew kopji, ta' formoli li għandhom Eko punti kkanċellati għandhom, meta neċessarju, ikunu magħmula disponibbli lil awtoritajiet nazzjonali individwali.Artikolu 51. Il-partijiet għandhom jassiguraw, skond l-Artikolu 16 tal-Ftehim dwar it-Tranżitu, li l-prova ta' ħlas Awstrijaka għall-Eko punti għall-Italja jew il-Ġermanja tiġi rikonoxxuta bħala li tissostitwixxi l-awtorizzazzjonijiet wżati qabel fl-Awstrija u l-Istati Membri Ġermanja u l-Italja. Fl-Italja din il-prova ta' ħlas għandha tissostitwixxi nofs biljett bilaterali għal vjaġġ wieħed u fil-Ġermanja awtorizzazzjoni bilaterali għall-vjaġġ bir-ritorn.Għal vetturi tal-merkanzija tqal irreġistrati fl-Awstrija telqin mill-Italja, kopja tal-formola kompletata kif dovut imsemmija fl-Artikolu 3(1), li jkollha n-numru meħtieġ ta' Eko punti għall-Italja, għandha tissostitwixxi l-awtorizzazzjoni prevista.2. Vjaġġi li jinvolvu qsim tal-fruntiera Awstrijaka darba bil-ferrovija, kemm bi transport bil-ferrovija konvenzjonali jew b'operazzjoni ta' transport ikkombinat, u li jaqsmu l-frutiera bit-triq immedjatament qabel jew wara li jaqsmu bil-ferrovija, ma jitqisux vjaġġi ta' tranżitu fis-sens tal-Ftehim tat-Tranżitu, iżda bħala vjaġġi bilaterali.Artikolu 61. L-Eko punti ddeterminati skond id-disposizzjonijiet ta' l-Artikolu 15(5)(1) tal-Ftehim tat-Tranżitu għandha tiġi stampata fuqhom is-sena li fiha kienu validi. Jistgħu jintużaw mill-1 ta' Jannar tas-sena li għaliha huma validi u l-31 ta' Jannar tas-sena ta' wara.2. Il-Partijiet għandhom joħorġu lil xulxin, f'żewġ partijiet indaqs, in-numru ta' Eko punti li huma intitolati għalih. L-ewwel parti għandha tiġi kkunsinnata tliet xhur qabel, u t-tieni xahrejn wara, il-bidu ta' kull sena kalendarja.Fiċ-ċirkostanzi previsti fl-Artikolu 15(5)(2) tal-Ftehim dwar it-Tranżitu, it-tieni parti għandha titnaqqas bin-numru ta' Eko punti kkalkolati bl-użu tal-metodu stabbilit fl-Anness IX (4) tal-Ftehim dwar it-Tranżitu.Artikolu 7Parti ta' xogħol ta' Kumitat ta' Transitu, magħmula minn rappreżentanti taż-żewġ Partijiet, għandha tissorvelja l-implimentazzjoni u l-monitoraġġ tas-sistema ta' Eko punti u tal-miżuri meħuda biex jiġu mrażżna l-infrazzjonijiet. Il-grupp tal-ħidma għandu jkollu aċċess għad-dokumenti rilevanti kollha u jissodisfa t-talba ta' kwalunkwe Parti.Artikolu 81. Għandhom jittieħdu passi skond il-leġislazzjoni nazzjonali fis-seħħ kontra ksur tal-Ftehim Tranżitu jew ta' dan l-Arranġament Amministrattiv minn xufier ta' vettura tal-merkanzija tqila jew impriża. Ksur ripetut jista' jwassal lix-xufier jew l-impriża kkonċernata biex tkun temporanjament projbita mill-attivitajiet tat-trasport internazzjonali.2. L-awtoritajiet kompetenti ta' l-Awstrija, il-Komunità u l-Istati Membri għandhom, kull waħda fil-limiti tal-ġurisdizzjoni tagħhom, jipprovdu lil xulxin b'assistenza amministrattiva fl-investigazzjonijiet u l-prosekuzzjoni ta' ksur tal-Ftehim tat-Tranżitu jew ta' dan l-Arranġament Amministrattiv, notevolment fl-assigurazzjoni li d-dokumenti speċifikati fl-Artikolu 3 jintużaw u jiġu mmaniġġjati b'mod korrett.3. Meta l-karti Eko msemmija fl-Artikolu 3 ma jiġux ippreżentati lill-awtoritajiet ta' sorveljanza skond id-disposizzjonijiet ta' dan l-Arranġament, meta din il-formola ma tkunx kompleta jew tkun ovvjament inkorretta, jew meta l-Eko punti mhumiex imwaħħla tajjeb, l-awtoritajiet ta' sorveljanza jistgħu, b'kunsiderazzjoni dovuta għall-prinċipju ta' proporzjonalità kif definit bil-leġislazzjoni rilevanti nazzjonali, jirrifjutaw il-permess biex jitkompla l-vjaġġ.Mill-bqija, il-Kumitat ta' Tranżitu għandu jkun responsabbli għall-implimentazzjoni u l-applikazzjoni korretta tal- Ftehim ta' Tranżitu.Artikolu 9Il-Partijiet jirriservaw id-dritt, sitt xhur wara d-dħul fis-seħħ tas-sistema ta' l-Eko punti, li jwettqu rivista konġunta ta' l-arranġamenti għall-implimentazzjoni tagħha bi skop li jagħmlu kull emenda neċessarja bi ftehim komuni.Artikolu 10Dan l-Arranġament Amministrattiv għandu jidħol fis-seħħ fl-istess jum tal-Ftehim tat-Tranżitu.Artikolu 11Dan l-Arranġament għandu jitfassal doppju fil-lingwi Daniż, Olandiż, Ingliż, Franċiż, Ġermaniż, Grieg, Taljan, Portugiż u Spanjol, u kull test huwa ugwalment awtentiku.Magħmul fi Vjenna, fit-23 ta' Diċembru 1992.Għall-Ministeru Federali għall-Ekonomija u Trasport Pubbliku tar-Repubblika ta' l-AwstrijaG. HanreichGħall-Kummissjoni tal-Komunitajiet EwropejJ. Erdmenger--------------------------------------------------Arranġament Amministrattivdwar l-applikazzjoni ta' sistema ta' overflow imniżżla fl-Arranġament bejn il-Komunitajiet Ewropej u l-Isvizzera fuq it-trasport ta' oġġetti bi triq jew b'ferrovijaWERREJ L-Artikolu 1 Għan…L-Artikolu 2 Ċentru amministrattiv…L-Artikolu 3 Skop…L-Artikolu 4 Oġġetti trasportati…L-Artikolu 5 Saturazzjoni ta' trasport kombinat (CT) kapaċità ferrovjarja…L-Artikolu 6 Proċeduri ta' prenotazzjoni…L-Artikolu 7 Proċedura fil-każ ta' l-eżawriment tal-kapaċità tal-CT tal-ferrovija…L-Artikolu 8 Proċeduri ta' awtorizazzjoni…L-Artikolu 9 Kontrolli…L-Artikolu 10 Korp ta' kollegament…L-Artikolu 11 Kooperazzjoni amministrattiva u penalitajiet…L-Artikolu 12 Dħul fis-seħħ…L-Artikolu 13 Lingwi…Skond il-punti 3 u 4 ta' l-Intestatura II ta' l-Anness 6 għall-Arranġament bejn il-Komunitajiet Ewropej u l-Isvizzera fuq it-trasport ta' oġġetti bit-triq jew b'ferrovija (minn issa 'l quddiem msejjaħ bħala "l-Arranġament") l-awtoritajiet kompetenti, li humaGĦALL-KOMUNITÀ:Il-Kummissjoni tal-Komunitajiet Ewropej,GĦALL-ISVIZZERA:Id-Departiment Federali tat-Trasport, Komunikazzjoni u l-Enerġija,Wara li kkunsidraw l-applikazzjoni tas-sistema ta' overflow pjanata,Ftiehmu fuq r-regoli li ġejjin:L-Artikolu 1GħanL-Għan ta' dan l-Arranġament hu li jwaqqaf il-proċeduri taħt liema l-Isvizzera għandha tagħti eżenzjonijiet għall-vetturi tat-triq fuq ir-rotta Basle-Chiasso minn 28 tunnellata piż totali restrett fuq transitu tat-triq, kif imniżżel minn punti 3 u 4 ta' l-Intestatura II ta' l-Anness 6 ta' l-Arranġament. Sistema ta' awtorizzazzjoni għandha tiġi stabbilita għall-eċċezzjonijiet bħal dawn, minn issa 'l quddiem msejħa bħala "sistema ta' overflow".L-Artikolu 2Ċentru amministrattivL-uffiċċju tat-Trasport Federali għandu jwaqqaf u jamministra ċentru amministrattiv (minn issa 'l quddiem msejħa bħala "iċ-ċentru") f'Berna, li għandu jkun responsabbli għat-taħriġ ta' permessi (magħrufin ukoll bħala permessi ta' overflow) għall-vetturi tat-triq taħt sistema ta' overflow.Iċ-ċentru għandu joħroġ permessi taħt il-kundizzjonijiet u l-proċeduri speċifikata hawn isfel.L-Artikolu 3SkopPermessi għandhom jinħarġu biss fir-rigward ta' vetturi tat-triq reġistrati fil-Komunità.L-Artikolu 4Oġġetti trasportati1. Permessi jistgħu jitħarġu biss għal vetturi tat-triq li jitrasportaw oġġetti li jmorru jew konsenji oħrajn urġenti.2. Għad-definizzjoni ta' oġġetti li jmorru, referenza għandha ssir għal-lista mniżżla fl-Arranġament fuq it-rapport internazzjonali ta' ikel li jmur u fuq t-tagħmir speċjali użat għal dan it-trasport (ATP). (Ara l-Anness I)3. Rigward konsenji oħrajn urġenti, oġġetti għandhom ikunu konsidrati bħalma huma meta xi tardjar jirrizulta f'riduzzjoni ta' valur sostanzjali jew meta huma bżonjuzi għal aktar proċessar jew markettjar f'ħin limitat fiss li ma kienx magħruf ħafna minn qabel.4. Fil-każ ta' trasport ta' konsenji urġenti jew ta' oġġetti li jmorru, il-kwantità ta' oġġetti bħal dawn bħala proporzjoni tal-piż totali ma tistax tkun użata bħala pretest għall-urġenza.5. Ir-regoli internazzjonali fuq it-trasport ta' oġġetti perikuluzi bit-triq u r-regoli għall-implimentazzjoni tagħhom fl-Isvizzera għandhom jkunu osservati.L-Artikolu 5Saturazzjoni ta' trasport kombinat (CT) kapaċità ferrovjarjaSaturazzjoni ta' kapaċità ferrovjarja tikkonċerna kemm trasport kombinat akkumpanjat (ACT) kif ukoll trasport kombinat mhux akkompanjat (UCT). Il-punti li ġejjin għandhom ikunu kkonsidrati:1. Sabiex ikunu konsidrata bħala tali, it-terminals jridu jisodisfaw il-kondizzjonijiet li ġejjin:- it-terminal għandu jipprovdi mill-inqas konnessjoni waħda kuljum għal trasport kombinat ġo l-Isvizzera,- kumpanniji ta' trasport kombinat u operaturi oħrajn bħal dawn involuti f'din il-forma ta' trasport (minn issa 'l quddiem "operaturi") li jużaw it-terminal għandhom joffru ferroviji sħaħ jew, sakemm isir il-prenotazzjoni l-aktar tard, blokki fissi li jifformaw parti mill-iskeda tal-ferrovija,- it-terminal hu mgħammar b'tagħmir eletroniku ta' komunikazzjoni.2. L-Anness II għandu lista ta' terminals li jissodisfaw dawn il-kondizzjonijiet. Din il-lista għandha tkun imġedda mill-Kumitat Konġunt li hemm provdut fl-Artikolu 18 ta' l-Arranġament kif u meta l-bżonnijiet imsemmija fuq intlaħqu.L-Artikolu 6Proċeduri ta' prenotazzjoni1. Prenotazzjoni ta' post ta' tagħbija fuq ferrovija fi trasport kombinat għandu jkun obbligatorju biss għall-aġenti ta' forwarding, haulage u operaturi ta' trasport (minn issa msemmija "konsenjaturi") li jixtiequ jieħdu parti fis-sistema ta' overflow.Applikazzjonijiet għar-prenotazzjonijiet għandhom ikunu aċċettati biss minn konsenjaturi li għandhom il-vetturi xierqa u l-unità ta' tagħbija għal trasport kombinat fuq il-linja konċernata.2. Ir-prenotazzjoni trid tiġi effettwata jew konfermata ma' l-operaturi sa mhux qabel minn 48 siegħa u sa l-aħħar 16-il siegħa qabel ma titlaq il-ferrovija. F'ċirkostanzi eċċezzjonali, li jistgħu jkunu ġustifikati mill-konsenjatur, prenotazzjoni tista' ssir inqas minn 16 is-siegħa qabel ma titlaq il-ferrovija. Prenotazzjonijiet għandhom ikunu kkunsidrati fl-ordni li jingħataw. Fil-każ tal-Ħdud u festi pubbliċi, il-perjodu ta' prenotazzjoni għandu jkun estiż sal-ħin ta' ftuħ taċ-ċentru fil-jum ta' xogħol ta' qabel.3. Meta l-prenotazzjoni ssir, jekk l-operatur m'għandux il-kapaċita tal-CT li joffri korrispondenza għall-ewwel għazla tal-konsenjatur, dan ta' l-aħħar għandu jkollu l-għazla ta' l-arranġamenti alternattivi li ġejjin biex jilħaq is-destinazzjoni maħsuba:- il-ferrovija li tmiss offruta mill-istess operatur fl-istess terminal: għandu jkun kunsidrat bħala raġonevoli li l-konsenjatur jistenna sa sitt sigħat għall-ferrovija li jmiss li toffri servizzi tal-CT,- trasferiment fuq ferrovija offruta mill-istess operatur f'terminal ieħor: trasferiment għandu jkun konsidrat raġonevoli bil-kondizzjoni li ssir fl-istess direzzjoni bħal rotta pjanata u t-tluq tal-ferrovija li ssir fi żmien erba' sigħat sa l-aħħar wara t-tluq tal-ferrovija li kien reservat oriġinalment. Bl-istess mod għandu jkun kunsidrat raġionevoli:- jekk, fil-każ tal-UCT, it-trasferiment jista' jsir f'50 km mit-terminal ta' oriġini, jew- fil-każ ta' ACT, biex il-konsenjatur ikun mistoqsi għal transfer għall-eqreb terminal kollegat. Fil-mument dan jikkonċerna l-par ta' terminals li ġejjin: Freiburg-Basle u Milan-Lugano. Żidiet jistgħu jsiru ma' dan mill-Kumitat Konġunt, jekk neċessarju,- l-istess ferrovija fl-istess terminal: jekk neċessarju, il-konsenjatur jista' jieħu passi biex jikseb post fl-istess ferrovija minn operatur ieħor taħt kondizzjonijiet paragunabbli.4. Fil-ħin tal-prenotazzjoni, jekk il-kapaċità tal-CT ta' l-operatur korrispondenti hi mimlija u ebda arranġamenti alternattivi huma possibbli, il-konsenjatur jista' japplika għal permess ta' overflow skond l-Artikolu 8.L-Artikolu 7Proċedura fil-każ ta' l-eżawriment tal-kapaċità tal-CT tal-ferrovija1. L-operatur tal-CT għandu jiddetermina skond id-dispożizzjonijiet tiegħu meta l-kapaċità tal-CT tintlaħaq u aktar klijenti jkollhom ikunu rifjutati u jkollhom jistennew. Iċ-Ċentru għandu jkun informat minnufih. Konsenjatur li l-applikazzjoni tiegħu ġiet rifjutata għandu jkun informat bl-eżawriment tal-kapaċità tal-CT bil-miktub, jekk jitlob hekk.2. Jekk l-operatur tat-CT hu obligat li jħassar il-ferrovija inqas minn 24-il siegħa qabel ma jitlaq bħala riżultat ta' ħsara, għandu jinforma ċ-ċentru immedjatament.L-Artikolu 8Proċeduri ta' awtorizazzjoni1. Jekk il-konsenjatur ma jistgħax jikseb post minħabba li l-provista ta' trasport hi eżawrita u m'hemmx ebda alternativa, jew jekk ma jiksibx post li kien ġa riservat għar-raġuni mniżżla fuq fl-Artikolu 7(2), għandu jagħmel applikazzjoni għal permess ta' overflow liċ-ċentru jew bit-telefon jew bil-miktub.2. F'dan il-każ, il-partikolari mniżżla fil-forma stabbilita fl-Anness III trid tkun komunikata liċ-ċentru.Jekk xi partikolari li hemm bżonn jitħallew barra, iċ-ċentru għandu jibgħat lura l-applikazzjoni lill-konsenjatur biex tiġi kompletata.3. Iċ-ċentru għandu jieħu d-deċiżjoni fuq il-ħruġ ta' permessi bħal dawn. Għall-dan l-iskop, għandu jaħdem għall-arranġamenti tax-xogħol l-aktar flessibbli possibbli. Jekk il-bżonnijiet kollha ta' dan l-arranġament amministrattiv intlaqgħu, iċ-ċentru għandu jkun obbligat li joħroġ permessi li għalihom tkun saret l-applikazzjoni. Applikazzjonijiet lesti għandhom ikunu konsidrati fl-ordni li ngħataw.Iċ-ċentru għandu jikkomunika d-deċiżjoni tiegħu fuq l-applikazzjoni għall-awtorizazzjoni lill-applikant jew bit-telefon jew bil-fax fiż-żmien mhux aktar tard minn sagħtejn wara li tkun ngħatat.4. Jekk l-applikazzjoni hi approvata, il-konsenjatur għandu jikseb id-dokumenti uffiċjali għat-transitu mill-Isvizzera fil-post tad-dwana allokat f'Basle-Weil, Basle-Saint Louis jew Chiasso Strada (Brogeda Autostrada; Brogeda Merci).Il-permess m'għandux ikun trasferibbli.5. Ħlas ta' SFr 50 jew l-equivalenti ta' dan għandu jkun miġbur fil-post tad-dwana għall-ħruġ ta' permess ta' transitu tat-triq mill-Isvizzera.6. Iċ-ċentru jrid jiġġustifika r-rifjut tiegħu li joħroġ il-permess lill-applikant. Id-deċiżjoni għandha tingħata bil-miktub jekk jintalab hekk u għandhom ikunu provduti struzzjonijiet dwar id-dritt ta' appell.L-Artikolu 9Kontrolli1. Iċ-ċentru għandu jkun awtorizzat li jistħarreġ mill-operatur tal-CT jekk il-konsenjatur li qed japplika għal-permess tieghu bagħatx applikazzjoni għal prenotazzjoni.2. Għal din ir-raġuni, l-operatur għandu jkun obbligat, ladarba l-provista tat-trasport tispiċċa, li jżomm reġistru ta' l-applikazzjonijiet tar-prenotazzjonijiet (isem u indirizz tal-kunttratur, u il-ħin ta' l-applikazzjoni).3. Il-post tad-dwana f'Basle few f'Chiasso għandu joħroġ il-permess f'forma miktuba, jeħtieġ li tingħata lura meta l-vettura tħalli l-Isvizzera, tiġbor il-ħlas u tivverifika l-preċiżjoni ta' l-istqarrijiet li hemm bżonn skond l-Artikolu 8(2) u l-Anness III. Fil-każ ta' stqarrijiet foloz, li huma manifestament mhux ir-riżultat ta' żball li sar fit-trasmissjoni, il-permess m'għandux jingħata.4. Pussess ta' permess ta' overflow ma jeżentax il-konsenjatur milli jikseb il-permess ta' eżenzjoni speċjali għall-operazzjonijiet bil-lejl u l-Ħadd fl-Isvizzera. Sakemm il-kundizzjonijiet neċessarji ntlaqgħu, permess bħal dan għandu jintħareġ miċ-ċentru għall-vjaġġi li jinvolvi permess ta' overflow.L-Artikolu 10Korp ta' kollegamentIl-partijiet fil-Ftehim għandhom jissorveljaw l-operazzjoni tas-sistema ta' overflow. Jistgħu jispezzjonaw dokumenti taċ-ċentru amministrattiv li huma relevanti għat-tmexxija tas-sistema. Il-Kumitat Konġunt għandu jkun informat regolarment bir-riżultati ta' spezzjonijiet bħal dawn.Il-partijiet fil-Ftehim għandhom jistmaw, fil-bidu sitt xhur wara d-dħul fis-seħħ, u mbagħad f'intervalli regolari wara, jekk il-proċeduri għandhomx ikunu modifikati.L-Artikolu 11Kooperazzjoni amministrattiva u penalitajietPenalitajiet għandhom ikunu provduti mill-awtoritajiet Svizzeri għall-każijiet ta' ksur ta' dan l-Arranġament. Dawn għandhom ikunu definiti fir-Regolament ta' implimentazzjoni tal-Kunsill Federali relatat mal-miżuri amministrattivi fil-każ ta' ksur tal-Ftehim ta' Transitu jew tas-sistema ta' overflow imniżżla bl-arranġament amministrattiv relatat (imniżżel fl-Anness IV).L-awtoritajiet Svizzeri u tal-Komunità għandhom jikooperaw fil-prosekuzzjoni tal-każijiet ta' abbuż tas-sistema jew ta' ksur kontriha. Il-Kumitat Konġunt għandu jinżamm informat b'kull każ ta' abbuż li jintebħu bih.L-Artikolu 12Dħul fis-seħħl-Arranġament Amministrattiv għandu jidħol fis-seħħ fl-istess ħin bħall-Arranġament ta' Transit.L-Artikolu 13LingwiDan l-Arranġament għandu jittella' b'mod duplikat fid-Daniż, Olandiż, Ingliż, Franċiż, Ġermaniż, Grieg, Taljan, Portugiż, u lingwi Spanjoli, kull test ikun awtentiku bl-istess mod.Magħmul fi Vjenna, fit-23 ta' Diċembru 1992.Għad-Departiment Federali tat-Trasport, Komunikazzjoni u EnerġijaW. FagagniniGħall-Kummissjoni tal-Komunitajiet EwropejJ. Erdmenger--------------------------------------------------


title: Deċiżjoni tal-Kunsill tal-15 ta’ Frar 1993 rigward il-konklużjoni tal-Protokoll għall-Konvenzjoni tat-8 ta’ Ottubru 1990 bejn il-Gvernijiet tar-Repubblika Federali tal-Ġermanja u r-Repubblika Ċeka u r-Repubblika Federali Slovakka u l-Komunità Ekonomika Ewropea fuq il-Kummissjoni Internazzjonali għal-Protezzjoni ta’ l-Elbe

text:
Avviż Legali Importanti

|

31993D0114

Official Journal L 045 , 23/02/1993 P. 0025 - 0025 Finnish special edition: Chapter 15 Volume 12 P. 0085  Swedish special edition: Chapter 15 Volume 12 P. 0085

		Id-Deċiżjoni tal-Kunsilltal-15 ta’ Frar 1993rigward il-konklużjoni tal-Protokoll għall-Konvenzjoni tat-8 ta’ Ottubru 1990 bejn il-Gvernijiet tar-Repubblika Federali tal-Ġermanja u r-Repubblika Ċeka u r-Repubblika Federali Slovakka u l-Komunità Ekonomika Ewropea fuq il-Kummissjoni Internazzjonali għal-Protezzjoni ta’ l-Elbe(93/114/KEE)IL-KUNSILL TAL-KOMUNITAJIET EWROPEJ,Wara li kkunsidra t-Trattat li jistabbilixxi l-Komunità Ekonomika Ewropea, u b’mod partikolari l-Artikolu 130s tagħha,Wara li kkunsidra l-proposta tal-Kummissjoni [1],Wara li kkunsidra l-opinjoni tal-Parlament Ewropew [2];Wara li kkunsidra l-opinjoni tal-Kumitat Ekonomiku u Soċjali [3],Billi bid-Deċiżjoni 91/598/KEE [4], il-Komunità aprovat il-Konvenzjoni fuq il-Kummissjoni Internazzjonali għall-Protezzjoni ta’ l-Elbe;Billi huwa essenzjali li l-Kummissjoni Internazzjonali stabbilita mill-Konvenzjoni tingħata personalità u kapaċità legali biex twettaq ħidmietha;Billi, għal dan l-sikop, Protokoll għall-Konvenzjoni ġie adottat f’Magdeburg fid-9 ta’ Diċembru 1991; billi l-Protokoll ġie ffirmat għan-nom tal-Komunità;Billi għalhekk huwa meħtieġ li l-Komunità tapprova l-Protokoll,IDDEĊIEDA DAN LI ĠEJ:Artikolu 1Il-Protokoll għall-Konvenzjoni tat-8 ta’ Ottubru bejn il-Gvernijiet tar-Repubbliia Federeali tal-Ġermanja u r-Repubblika Ċeka u Slovakka u l-Komunità Ekonomika Ewropea fuq il-Kummissjoni Internazzjonali għall-Proetzzjoni ta’l-Elbe hija b’hekk approvata għan-nom tal-Komunità Ekonomika Ewropea.It-test tal-Protokoll huwa mehmuż ma’ dan.Artikolu 2Il-President tal-Kunsill għandu, għan-nom tal-Komunità Ekonomika Ewropea, jinforma lill-Gvern tar-Repubblika Federali tal-Ġermanja, fil-kapaċità tiegħu ta’ Stat depożitarju, li l-prekondizzjonijiet għad-dħul fis-seħħ tal-Protokoll intlaħqu safejn hija kkonċerneta l-Komunità, b’konformità ma’l-Artikolu 2 tal-Protokol.Magħmula fi Brussel, fi-20 ta’ Diċembru 1985.Għall-KunsillIl-PresidentM. Jelved[1] ĠU C 185, tat-22.7.1992, p. 14[2] ĠU C 305, tat-23.11.1992.[3] ĠU C 287, ta’ l-4,11.1992, p. 8.[4] ĠU L 321, tat-23.11.1991, p. 24.--------------------------------------------------


title: 2012/618/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza għall-implimentazzjoni tal-baġit tal-Aġenzija Ewropea għall-Ambjent għas-sena finanzjarja 2010

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/356

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza għall-implimentazzjoni tal-baġit tal-Aġenzija Ewropea għall-Ambjent għas-sena finanzjarja 2010
   (2012/618/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija Ewropea għall-Ambjent għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali definittivi tal-Aġenzija Ewropea għall-Ambjent għas-sena finanzjarja 2010, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 — C7-0051/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament tal-Kunsill (KEE) Nru 1210/90 tas-7 ta’ Mejju 1990 dwar l-istabbiliment tal-Aġenzija tal-Ambjent Ewropew u n-network tal-informazzjoni u l-osservazzjoni tal-ambjent Ewropew (3), u b’mod partikulari l-Artikolu 13 tiegħu,

               —

               wara li kkunsidra r-Regolament tal-Kunsill (KE) Nru 401/2009 tal-Parlament Ewropew u tal-Kunsill tat-23 ta’ April 2009 dwar l-Aġenzija Ewropea għall-Ambjent u n-Netwerk Ewropew ta’ Informazzjoni u Osservazzjoni tal-Ambjent (4), u b’mod partikulari l-Artikolu 13 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0105/2012),

               1.

               Jiddifferixxi d-deċiżjoni tiegħu dwar l-għoti tal-kwittanza lid-Direttur Eżekuttiv tal-Aġenzija Ewropea għall-Ambjent għall-implimentazzjoni tal-baġit tal-Aġenzija għas-sena finanzjarja 2010;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Aġenzija Ewropea għall-Ambjent, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 366, 15.12.2011, p. 57.

      (2)  ĠU L 248, 16.9.2002, p. 1.

      (3)  ĠU L 120, 11.5.1990, p. 1.

      (4)  ĠU L 126, 21.5.2009, p. 13.

      (5)  ĠU L 357, 31.12.2002, p. 72.
   ANNESS

      RAKKOMANDAZZJONIJIET TAL-PARLAMENT EWROPEW TA' DAWN L-AĦĦAR SNIN

               L-Aġenzija Ewropea għall-Ambjent

               2006

               2007

               2008

               2009

               Il-prestazzjoni

               mhux applikabbli

               mhux applikabbli

                           —

                           Jistieden lill-Aġenzija tistabbilixxi analiżi dijakronika tal-operazzjonijiet imwettqa f'din is-sena u f'dik preċedenti

                           —

                           Jistieden lill-Aġenzija tkompli tipprovdi, kull ħames snin, evalwazzjoni esterna indipendenti abbażi tar-Regolament ta’ twaqqif taghha u l-programmi ta’ ħidma adottati mill-Bord ta’ Tmexxija;

                           —

                           Xejriet pożittivi: l-Aġenzija bniet sistema ta’ ġestjoni bbażata fuq l-attivitajiet li hija ferm żviluppata, programm ta’ ħidma mutliannwali, scorecard b'indikaturi bilanċjata, u sistema integrata ta’ kontroll tal-ġestjoni

                           —

                           Jistieden lill-Aġenzija twettaq tqabbil tal-operazzjonijiet imwettqa matul is-sena li fihom il-kwittanza trid tingħata u matul is-sena finanzjarja preċedenti

                           —

                           Jistieden lill-Aġenzija tindirizza bi prijorità l-4 oqsma ewlenin u biex tagħmel aktar sabiex tavvanza l-iżvilupp tagħhom

                           —

                           Iħeġġeġ lill-Aġenzija tkompli bl-isforzi tagħha biex tkompli tiżviluppa l-metodi ta’ komunikazzjoni tagħha sabiex tattira aktar kopertura tar-riżultati tagħha mill-midja, peress li dawn il-miżuri jistgħu jwasslu għal metodi aktar trasparenti tax-xogħol u interess pubbliku akbar fil-ħidma tal-Aġenzija

                           —

                           Jitlob lill-Qorti tal-Awdituri twettaq awditi tal-prestazzjoni għall-Aġenzija

               Ġestjoni baġitarja u finanzjarja

               Il-prinċipju baġitarju tal-annwalità ma kienx applikat strettament: aktar minn 30 % tal-impenji u 50 % tan-nefqa operazzjonali kellhom jiġu riporatati

                           —

                           Nuqqasijiet fil-proċeduri tas-sejħa għall-offerti: għoti dirett ta’ servizzi mingħajr ma ġew rispettati r-rekwiżiti tar-Regolament Finanzjarju, għoti ta’ kuntratt speċifiku ta’ servizzi mhux konformi mat-termini tal-kuntratt ta’ qafas

                           —

                           Nuqqasijiet fil-ġestjoni ta’ ftehimiet ta’ għotja (European Topic Centre)

               mhux applikabbli

                           —

                           Iħeġġeġ lill-Aġenzija ssaħħaħ ir-rabta bejn il-baġit u l-programm ta’ ħidma

                           —

                           Huwa mħasseb dwar il-prattika tal-Aġenzija li twettaq trasferimenti sabiex iżżid linja baġitarja sabiex tħallas il-kera għall-bini tal-Aġenzija għall-ewwel tliet xhur tal-2010 u tniżżilhom fil-baġit tal-2009, peress li din il-prattika tmur kontra l-prinċipju tal-annwalità

                           —

                           Jistieden lill-Aġenzija ttejjeb l-preċiżjoni tal-informazzjoni mogħtija mid-dipartimenti operazzjonali dwar l-istima tan-nefqa operazzjonali akkumulata

               Riżorsi umani

               mhux applikabbli

               Nuqqasijiet fil-proċeduri tar-reklutaġġ: kandidati li ma ssodisfawx il-kriterji tas-selezzjoni ġew ikkunsidrati għal evalwazzjoni ulterjuri, u l-kriterji biex jiġu identifikati l-aħjar kandidati biex jiġu mistiedna għal intervista tax-xogħol ma kinux dokumentati

               mhux applikabbli

                           —

                           Jistieden lill-Aġenzija tirrimedja n-nuqqasijiet fil-proċeduri ta’ reklutaġġ li jpoġġu f'riskju t-trasparenza ta’ dawn il-proċeduri

                           —

                           Il-Qorti tal-Awdituri nnutat in-nuqqasijiet li ġejjin: l-avviżi ta’ vakanzi ma kinux jispeċifikaw l-għadd massimu ta’ kandidati li jitpoġġew fuq il-lista ta’ riserva, il-mistoqsijiet użati waqt l-eżamijiet bil-miktub u waqt l-intervisti ma ġewx deċiżi qabel l-eżami tal-applikazzjonijiet, id-deċiżjonijiet tal-bords tas-selezzjoni ma kinux dokumentati biżżejjed, il-minuti ma ttiħdux u l-livell minimu biex wieħed jiġi mistieden għal intervista jew sabiex jitqiegħed fuq lista ta’ riserva ma ġewx iffissati minn qabel

               Il-Verifika Interna

               Bi ksur tal-prinċipju tas-segregazzjoni tal-kompiti, l-istess uffiċjali li jawtorizza b'sottodelega mhux biss wettaq kontrolli ex ante iżda wkoll immaniġġja d-drittijiet tal-aċċess għas-sistema tal-IT għall-kontabilità baġitarja

               mhux applikabbli

               Jistieden lill-Aġenzija twettaq is-17-il rakkomandazzjoni minn 27 magħmula mill-IAS: jiġifieri, li tistabbilixxi ċirkwiti finanzjarji, tippromwovi kontrolli fil-post/verifiki tal-għotjiet, u timmoniterja u tagħti segwitu l-implimentazzjoni tal-għotjiet u l-implimentazzjoni tal-istandards ta’ kontroll interni

               Jagħraf li 3 rakkomandazzjonijiet mill-follow-up tal-IAS dwar rakkomandazzjonijiet minn awditi passati għad iridu jiġu implimentati, dawn jikkonċernaw l-aktar pożizzjonijiet sensittivi, kontrolli fil-post/verifiki tal-għotjiet u ċirkwiti finanzjarji, u huma meqjusa importanti ħafna

          ---documentbreak---

               17.10.2012

               MT

               Il-Ġurnal Uffiċjali tal-Unjoni Ewropea

               L 286/358

         RIŻOLUZZJONI TAL-PARLAMENT EWROPEW
   tal-10 ta’ Mejju 2012
   li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea għall-Ambjent għas-sena finanzjarja 2010
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija Ewropea għall-Ambjent għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali definittivi tal-Aġenzija Ewropea għall-Ambjent għas-sena finanzjarja 2010, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 —C7-0051/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament tal-Kunsill (KEE) Nru 1210/90 tas-7 ta’ Mejju 1990 dwar l-istabbiliment tal-Aġenzija tal-Ambjent Ewropew u n-network tal-informazzjoni u l-osservazzjoni tal-ambjent Ewropew (3), u b’mod partikulari l-Artikolu 13 tiegħu,

               —

               wara li kkunsidra r-Regolament tal-Kunsill (KE) Nru 401/2009 tal-Parlament Ewropew u tal-Kunsill tat-23 ta’ April 2009 dwar l-Aġenzija Ewropea għall-Ambjent n-Netwerk Ewropew ta’ Informazzjoni u Osservazzjoni tal-Ambjent (4), u b’mod partikulari l-Artikolu 13 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0105/2012),

               A.

               billi l-Qorti tal-Awdituri ddikjarat li kisbet assigurazzjonijiet raġonevoli li l-kontijiet annwali għas-sena finanzjarja 2010 huma affidabbli u li t-tranżazzjonijiet koperti bihom huma legali u regolari,

               B.

               billi fl-10 ta’ Mejju 2011 il-Parlament ta lid-Direttur Eżekuttiv tal-Aġenzija Ewropea għall-Ambjent il-kwittanza għall-implimentazzjoni tal-baġit tal-Aġenzija għas-sena finanzjarja 2009 (6), u fir-riżoluzzjoni tiegħu li takkumpanja d-deċiżjoni dwar il-kwittanza, fost affarijiet oħra:

                           —

                           ħeġġeġ lill-Aġenzija tkompli bl-isforzi tagħha biex tkompli tiżviluppa l-metodi ta’ komunikazzjoni tagħha sabiex tattira aktar kopertura tar-riżultati tagħha mill-midja, peress li dawn il-miżuri jistgħu jwasslu għal metodi aktar trasparenti tax-xogħol u interess pubbliku akbar fil-ħidma tal-Aġenzija;

                           —

                           kien imħasseb dwar il-prattika tal-Aġenzija li twettaq trasferimenti sabiex iżżid linja baġitarja sabiex tħallas il-kera għall-bini tal-Aġenzija għall-ewwel tliet xhur tal-2010 u tniżżilhom fil-baġit tal-2009, peress li din il-prattika tmur kontra l-prinċipju tal-annwalità,

                           —

                           jistieden lill-Aġenzija tindirizza n-nuqqasijiet fil-proċeduri ta’ reklutaġġ li jpoġġu f’riskju t-trasparenza ta’ dawn il-proċeduri,

               C.

               billi l-baġit tal-Aġenzija għas-sena 2010 kien ta’ EUR 50 600 000, li huwa 26 % aktar minn dak tal-2009; billi l-kontribuzzjoni tal-Unjoni għall-baġit tal-Aġenzija għall-2010 kienet EUR 35 258 000, meta mqabbla mal-EUR 34 560 000 fl-2009 (7), li tirrappreżenta żieda ta’ 2 %;

               1.

               Jiddifferixxi d-deċiżjoni tiegħu dwar l-għoti ta’ kwittanza lill-Aġenzija fl-istennija ta’ tweġibiet u azzjonijiet sostanzjali dwar il-kummenti kritiċi u t-talbiet li saru;

      Il-ġestjoni baġitarja u finanzjarja

               2.

               Jinnota li l-livelli ta’ eżekuzzjoni tal-baġit min-naħa tal-Aġenzija, f’termini tal-approprjazzjonijiet għall-impenji u tal-approprjazzjonijiet għall-ħlasijiet kienu rispetivament 100 % u 90,75 %;

               3.

               Jaċċerta, mill-kontijiet definittivi tal-Aġenzija li, għas-sena finanzjarja 2010, il-ħlasijiet totali tal-Aġenmzija kienu EUR 38 898 533,88;

               4.

               jinnota li, għal ħames xhur, mit-22 ta’ Mejju 2010 sa Ottubru 2010, l-Aġenzija ksiet il-binja tagħha b’faċċata ħadra li ġiet tqum EUR 294 641 u li l-kuntratt ġie eżegwit mill-kumpaniji Ramboll, bħala kuntrattur ġenerali, u Green Fortune; huwa sorpriż li ma kien hemm l-ebda sejħa għall-offerti; jitlob lid-Direttur tal-Aġenzija jagħtih dettalji dwar kif il-kumpaniji ntgħażlu bħala kuntratturi; jieħu nota, mill-ittra tal-11 ta’ April 2012 tad-Direttur tal-Aġenzija, li dawn l-ispejjeż kienu koperti bil-linji tal-baġit “2 1 4 0 —Sistemazzjoni tal-uffiċċji” (EUR 180 872) u “3 3 2 3 — Komunikazzjonijiet” (EUR 113 769); jissottolinja li l-approprjazzjonijiet ta’ impenn taħt il-linja tal-baġit 2 1 4 0 żdiedu minn EUR 85 000 għal EUR 271 049 kontra l-opinjoni tal-Kap tal-Amministrazzjoni tal-Aġenzija; jinnota wkoll li, f’Mejju 2010, il-Kap tal-Amministrazzjoni beda assenza minħabba l-mard u li, minn dak iż-żmien ‘l hawn, il-kariga jokkupaha Kap interim; jinnota mill-ittra tad-Direttur tat-30 ta’ April 2012 li l-linja tal-baġit 2 1 4 0 issaħħet bi trasferiment baġitarju ta’ EUR 180 872 mil-linja tal-baġit “2 1 0 0 — Kera”; ifakkar li f’Diċembru 2009 l-Aġenzija ħallset il-kera għall-ewwel trimestru tal-2010, u b’hekk evitat li jitnaqqas l-ammont li għandu jerġa’ jitħallas lill-Kummissjoni; għalhekk jitlob lill-Aġenzija biex tispjega lill-awtorità ta’ kwittanza għaliex ħarġet EUR 180 872 mil-linja tal-baġit “Kera”, meta l-kera kuntrattwalment hija somma fissa, u biex tagħti informazzjoni u evidenza bil-miktub dwar il-proċeduri rigward it-trasferimenti baġitarji; jistenna li l-Aġenzija tikkompleta l-azzjonijiet mitluba kollha sa tmiem Awwissu 2012;

               5.

               Jinnota li, f’Diċembru 2011, l-Aġenzija tat Kuntratt ta’ Qafas rigward is-Servizzi għall-forniment ta’ monitoraġġ tal-midja għal tul ta’ 48 xahar, b’valur totali ta’ EUR 250 000, li huwa bil-wisq aktar għali mill-kostijiet ta’ servizzi simili fis-snin mgħoddija; josserva li, fuq il-bażi ta’ dan il-kuntratt, l-Aġenzija se tonfoq medja ta’ EUR 62 500 fis-sena għall-monitoraġġ tal-midja, u jemmen li dawn il-kostijiet huma eċċessivi u jmorru kontra l-prinċipju tal-użu effiċjenti tal-flus pubbliku;

      Approprjazzjonijiet riportati

               6.

               Jinnota mill-Kontijiet Annwali Definittivi tal-Aġenzija li EUR 12 809 551,05 mill-approprjazzjonijiet għall-2010 ġew riportati għall-2011; jirrikonoxxi li mill-ammont kumplessiv riportat, ’il fuq minn EUR 8 941 279 huwa dħul assenjat estern li huwa multiannwali u għalhekk mhuwiex suġġett għall-prinċipju tal-annwalità;

               7.

               Jinnota mill-Kontijiet Annwali Definittivi tal-Aġenzija li l-kanċellazzjonijiet ta’ approprjazzjonijiet għall-ħlasijiet mhux użati riportati mis-sena preċedenti ammontaw għal EUR 585 282,87; jagħraf, mill-Aġenzija, li dan l-ammont huwa anqas mill-ammont kanċellat fl-2009, li kien ta’ EUR 693 127,02; jinnota, għalhekk, li rata ta’ kanċellazzjoni ta’ 1,5 % biss tirrappreżenta antiċipazzjoni mtejba tal-ħtiġijiet finanzjarji;

               8.

               Jiddispjaċih li l-Qorti tal-Awdituri ma kkunsidratx li l-livell tal-approprjazzjonijiet riportati u kkanċellati tal-Aġenzija kien għoli biżżejjed li jkun jistħoqqli li jissemma fir-rapport tagħha dwar il-kontijiet annwali tal-Aġenzija għas-sena finanzjarja 2010;

      Il-Proċeduri ta’ Akkwist

               9.

               Jinnota mid-dikjarazzjoni tal-Aġenzija li l-Qorti tal-Awdituri f’Ottubru 2011 għamlet awditu tal-proċeduri ta’ akkwist rigward is-servizzi tal-kantin, is-servizzi tat-tindif, is-servizzi tas-sigurtà u l-għamara; jitlob lill-Aġenzija biex, sa tmiem Settembru 2012, tagħti lill-awtorità ta’ kwittanza r-riżultati ta’ dan l-awditu, flimkien ma’ tweġibietha u rendikont tal-azzjonijiet imwettqa;

               10.

               Jistieden lis-Servizz tal-Awditjar Intern (IAS) jawditja l-kuntratti tal-Aġenzija fir-rigward tas-servizzi tal-canteen, tas-servizzi tat-tindif, tas-servizzi tas-sigurtà u tal-għamara biex jiġi stabbilit jekk il-fażijiet ta’ tħejjija, publikazzjoni, evalwazzjoni u ġestjoni tal-kuntratti jirrispettawx iż-żewġ prinċipji: dawk tal-akbar kompetizzjoni u tal-valur għall-flus, u sabiex eventwalment jgħarraf lill-awtorità ta’ kwittanza dwar is-sejbiet tiegħu;

      Riżorsi umani

               11.

               Jinnota li l-Aġenzija rrevediet il-proċessi ta’ reklutaġġ tagħha b’konformità mal-kummenti magħmula mill-awtorità ta’ kwittanza u mill-Qorti tal-Awdituri sabiex tindirizza n-nuqqasijiet fir-rigward tal-avviżi ta’ vakanzi, id-dokumentazzjoni tad-deċiżjoni tal-bords ta’ selezzjoni, il-livelli minimi biex wieħed jiġi mistieden għal intervista għal xogħol, u l-minuti tal-intervisti;

               12.

               Jagħraf ukoll mill-Pjan Annwali ta’ Ġestjoni tagħha li l-Aġenzija implimentat il-“Politika tal-Persunal tal-EEA” li tipprovdi l-bażi għall-iżvilupp tal-istaff;

               13.

               Kien informat li 7 kandidati interni u 40 applikant estern ġew reklutati fl-2010; jirrikonoxxi li fost il-kategoriji, il-kandidati interni kienu mqassma f’uffiċjal wieħed, 5 aġenti temporanji u aġent kuntrattwali wieħed, u fost il-persunal reklutat esternament f’uffiċjal wieħed, 13-il aġent temporanju, 29 aġent kuntrattwali u 4 esperti nazzjonali; jieħu nota li, għall-aħħar ħames snin, l-Aġenzija ospitat 12-il xjenzat mistieden li ħadmu fl-uffiċċji tagħha; għall-finijiet tat-trasparenza, jistieden lill-Aġenzija tippubblika l-curriculum vitae — inkluż mill-inqas il-perkors edukattiv u professjonali — tax-xjenzati mistiedna, biex tiżdied it-trasparenza;

      L-Istrateġija tal-Aġenzija għall-2009-2013

               14.

               Jilqa’ l-fatt li l-attivitajiet tal-istaff u tal-maniġment tal-Aġenzija, il-proċessi tal-kontroll tal-kwalità, il-prodotti u s-servizzi, u s-servizzi amministrattivi u tal-binjiet inġiebu flimkien fil-qasam strateġiku fl-“Istrateġija tal-Aġenzija għall-2009-2013”;

               15.

               Jistieden lill-Aġenzija tagħmel rabta aktar espliċita bejn il-miżuri, ir-riżorsi u r-riżultati;

      Kunflitt ta’ interess

               16.

               Jinnota li, minn Ġunju 2010 sa April 2011, id-Direttur Eżekuttiv tal-Aġenzija kienet trustee u membru tal-Bord Konsultattiv Internazzjonali tal-Earthwatch, organizzazzjoni ambjentali internazzjonali li tinvolvi lil persuni madwar id-dinja f’riċerka u edukazzjoni xjentifika, u kienet irrappurtata li kienet Membru tal-Bord Konsultattiv Ewropew tal-Worldwatch Europe; jirrikonoxxi li, bi qbil mad-dikjarazzjoni tad-Direttur Eżekuttiv, hija rriżenjat mill-karigi tagħha f’Earthwatch f’April 2011 wara parir mill-President tal-Qorti tal-Awdituri fil-kuntest ta’ kunflitt ta’ interessi possibbli;

               17.

               Jinsab serjament imħasseb li fl-2010, waqt li d-Direttur Eżekuttiv kienet direttament involuta mal-Earthwatch, 29 membru tal-istaff tal-Aġenzija, inkluż id-Direttur Eżekuttiv, marru jwettqu sa 10 ijiem ta’ riċerka fi proġetti differenti ta’ bijodiversità fil-Karibew jew fil-Mediterran immaniġġjati mill-Earthwatch u li l-Aġenzija ħallset lill-NGO it-total ta’ EUR 33 791,28, kif ġie ddikjarat mid-Direttur Eżekuttiv tal-Aġenzija;

               18.

               Jirrikonoxxi t-taħriġ speċjali tal-istaff bħala parti mill-iżvilupp professjonali u jieħu nota tal-ammont totali mħallas għat-taħriġ;

               19.

               Jiskanta li l-Worldwatch Institute Europe, stabbilit fil-5 ta’ Novembru 2010, indika bħala l-indirizz tiegħu dak tal-Aġenzija, u uża l-binja tagħha bħala s-sede tiegħu bla ma ħallas l-ebda kera lill-Aġenzija, u b’hekk uża binja mħallsa mill-baġit tal-UE; jiddispjaċih li l-ittra tad-Direttur tat-30 ta’ April 2012 tirreferi biss għall-Worldwatch Institute ibbażat fl-Istati Uniti, u mhux għall-Worldwatch Institute Europe li uża l-binja tal-Aġenzija bla ma ħallas kera; jinnota wkoll li d-direttur eżekuttiv tal-Worldwatch Institute Europe kien xjenzat mistieden tal-Aġenzija; jitlob lill-Aġenzija biex, sa tmiem Awwissu 2012, tagħti lill-awtorità ta’ kwittanza dettalji konkreti u provi dokumentarji dwar din il-kwistjoni, inkluża isem il-persuna fl-Aġenzija li dan awtorizzatu, id-data speċifika meta l-Worldwatch Institute Europe ma baqax juża l-binja tal-Aġenzija, kif ukoll jekk ix-xogħol li għamel ix-xjenzat mistieden tal-Aġenzija ġiex ippubblikat taħt isem il-Worldwatch Institute Europe jew inkella taħt dak tal-Aġenzija;

               20.

               Ifaħħar il-kooperazzjoni bejn l-Aġenzija u l-NGOs li jaħdmu fil-qasam ambjentali, bħal mhu l-każ ma’ aġenziji speċjalizzati oħra, iżda jfakkar li anke s-sempliċi impressjoni ta’ kunflitt ta’ interess qed jagħmel ħsara lill-fiduċja fl-istituzzjonijiet u jqajjem tħassib min-naħa tal-kontributuri tat-taxxa;

               21.

               Jistieden lill-Aġenzija, fi sforz biex tippromwovi aktar trasparenza f’termini tal-prevenzjoni tal-kunflitti tal-interessi u l-ġlieda kontrihom, tadotta immedjatament pjan ta’ azzjoni biex tippubblika fuq il-websajt tagħha dikjarazzjonijiet tal-interessi u, meta ma jkunux disponibbli, il-curriculum vitae — li jkun jinkludi tal-inqas l-isfond edukattiv u professjonali — għall-istaff maniġerjali, il-membri tal-kumitat xjentifiku, l-esperti u l-membri tal-Bord ta’ Tmexxija sat-30 ta’ Ġunju 2012; huwa tal-opinjoni li miżuri bħal dawn jippermettu lill-awtorità ta’ kwittanza u lill-pubbliku josservaw il-kwalifiki tagħhom u jipprevjenu kunflitt ta’ interessi potenzjali;

      Il-prestazzjoni

               22.

               Jinnota li l-inizjattiva tal-Aġenzija li tipprovdi, fuq bażi regolari, evalwazzjoni esterna indipendenti abbażi tar-Regolament ta’ twaqqif taghha (KEE) Nru 1210/90 u l-programmi ta’ ħidma adottati mill-Bord ta’ Tmexxija; jinnota b’mod partikulari li l-evalwazzjoni li jmiss se titwettaq fl-2012 u se tiffoka fuq l-effiċjenza u l-effettività fit-twettiq tal-istrateġija korporattiva tagħha;

               23.

               Jinnota l-inizjattiva tal-Aġenzija li tkejjel il-prestazzjoni tagħha permezz tal-iskema Komunitarja għall-immaniġġjar tal-ambjent u verifika (EMAS) u s-sistemi ta’ mmaniġġjar interni bl-użu ta’ erba’ perspettivi inter-relatati — il-perspettiva finanzjarja, il-perspettiva tal-klijent, il-perspettiva tan-negozju u l-perspettiva tat-tagħlim u tkabbir;

               24.

               Jirrikonoxxi, mill-kummenti tal-Pjan ta’ Ġestjoni Annwali tal-Aġenzija, l-isforzi tal-Aġenzija ma’ diversi entitajiet internazzjonali u tal-Unjoni, l-Eionet u mal-Kumitat Xjentifiku, biex titwaqqaf struttura ta’ networking sabiex ikunu jistgħu jinżammu rabtiet mal-komunità tar-riċerka u xjentifika, sabiex jinxterrdu u jintużaw b’mod aktar sistematiku r-riżultati, partikolarment l-informazzjoni u d-data, mill-attivitajiet ta’ riċerka fil-livell Ewropew u nazzjonali;

               25.

               Jinnota, barra minn hekk, li wara t-talba tal-awtorità ta’ kwittanza għall-kwittanza għall-2009, fl-2011, l-Aġenzija żidiet l-isforzi tagħha biex tilħaq lill-pubbliku aktar wiesa’ u nediet proġetti pilota billi użat il-midja soċjali bħala mezz ta’ komunikazzjoni mal-pubbliku;

               26.

               Jistieden lill-Aġenzija tgħarraf b’dettall lill-awtorità baġitarja, b’mod partikulari lill-Awtorità għall-Kontroll Baġitarju, dwar:

                           —

                           is-sorsi użati mill-Aġenzija biex tibni r-rapporti, dokumenti u “prodotti” relatati oħrajn;

                           —

                           in-numru ta’ rapporti, u prodotti oħra, li saru fl-2010;

                           —

                           l-evidenza tal-valur miżjud possibbli miksub mir-rapporti tal-Aġenzija meta jitqabbel mar-rapporti ta’ korpi oħrajn dwar kwistjonijiet ambjentali;

                           —

                           il-proċess, jekk kien hemm wieħed, tal-verifika tad-data mibgħuta mill-Istati Membri, il-perjodiċità ta’ din il-verifika u l-mod kif id-data mibgħuta mill-Istati Membri tintuża mill-Aġenzija;

               27.

               Jinsab sodisfatt li fl-2010 l-Aġenzija għamlet enfasi akbar fuq il-bijodiversità, il-Monitoraġġ Globali tal-Ambjent u s-Sigurtà (GMES), il-pjattaforma “Eye on Earth” u r-rapport dwar l-Istat tal-Ambjent (SOER) 2010;

               28.

               Iħeġġeġ lill-Aġenzija tkompli fl-isforzi tagħha li tiżviluppa aktar il-metodi ta’ komunikazzjoni tagħha sabiex tattira aktar rappurtaġġ medjatiku dwar is-sejbiet tagħha u b’hekk tikkontribwixxi għad-dibattitu pubbliku u tassigura li jkun hemm tixrid akbar tal-informazzjoni disponibbli għall-pubbliku dwar kwistjonijiet ambjentali importanti, bħat-tibdil fil-klima, il-bijodiversità u l-ġestjoni ta’ riżorsi naturali;

      Awditjar intern

               29.

               Jirrikonoxxi li fl-2010 l-IAS ikkonkludiet awditu tas-“sistema ta’ pjan ta’ ġestjoni (MPS)/monitoraġġ tal-attivitajiet” li l-għan tiegħu kien li ssir evalwazzjoni u tingħata garanzija dwar l-adegwatezza tal-ippjanar u l-monitoraġġ tal-attivitajiet tal-Aġenzija; jinnota, b’mod partikulari, li l-IAS għamlet tmien rakkomandazzjionijiet, li sitta minnhom kienu gradati “importanti” u t-tnejn l-oħra “mixtieqa”;

               30.

               Jistieden, f’dan ir-rigward, lill-Aġenzija:

                           —

                           tippromwovi linji gwida għall-objettivi u indikaturi li jitkejlu fl-ippjanar tal-proġetti u fil-monitoraġġ tal-progress,

                           —

                           talloka n-nefqa għad-diversi proġetti,

                           —

                           tippromwovi ġestjoni aktar effettiva tal-proġetti u proċeduri biex tikkontrolla u tivverifika data ġdida mdaħħla fl-MPS;

               31.

               Jistieden, barra minn hekk, lill-Aġenzija tadotta mingħajr aktar dewmien miżuri biex tindirizza n-nuqqasijiet misjuba mill-IAS fl-awditi preċedenti tagħha dwar il-ġestjoni tal-kwalità u l-ġestjoni tal-għotjiet sabiex:

                           —

                           tiżviluppa u tuża checklist ta’ Assigurazzjoni tal-Kwalità/Kontroll tal-Kwalità (QA/QC) għar-Rapport tal-Inventarju tal-gassijiet b’effett ta’ serra,

                           —

                           tippjana, tiddeskrivi u tiddokumenta l-kontrolli ta’ kwalità relevanti,

                           —

                           tiżgura superviżjoni tal-kontrolli ta’ kwalità,

                           —

                           tantiċipa l-kwistjonijiet ta’ kontinwità tal-attivitajiet,

                           —

                           twettaq kontrolli fil-post u verifiki tal-għotjiet,

                           —

                           timmoniterja u tagħti segwitu għall-implimentazzjoni tal-għotjiet;

               32.

               Jiġbed l-attenzjoni għar-rakkomandazzjonijiet tiegħu mir-rapporti dwar il-kwittanza preċedenti, kif stabbilit fl-Anness ta’ din ir-riżoluzzjoni;

               33.

               Jirreferi, fir-rigward tal-kummenti l-oħrajn li jakkumpanjaw id-deċiżjoni tiegħu dwar il-kwittanza, li huma ta’ natura orizzontali, għar-riżoluzzjoni tiegħu tal-10 ta’ Mejju 2012 (8) dwar il-prestazzjoni, il-ġestjoni finanzjarja u l-kontroll tal-aġenziji.

      (1)  ĠU C 366, 15.12.2011, p. 57.

      (2)  ĠU L 248, 16.9.2002, p. 1.

      (3)  ĠU L 120, 11.5.1990, p. 1.

      (4)  ĠU L 126, 21.5.2009, p. 13.

      (5)  ĠU L 357, 31.12.2002, p. 72.

      (6)  ĠU L 250, 27.9.2011, p. 155.

      (7)  ĠU L 64, 12.3.2010, p. 677.

      (8)  Testi adottati, P7_TA(2012)0164 (Ara l-paġna 388 ta’ dan il-Ġurnal Uffiċjali).


title: Deċiżjoni (UE) 2016/1594 tal-Parlament Ewropew tat-28 ta’ April 2016 dwar il-kwittanza għall-implimentazzjoni tal-baġit tal-Impriża Konġunta SESAR għas-sena finanzjarja 2014

text:
               14.9.2016

               MT

               Il-Ġurnal Uffiċjali tal-Unjoni Ewropea

               L 246/418

         DEĊIŻJONI (UE) 2016/1594 TAL-PARLAMENT EWROPEW
   tat-28 ta’ April 2016
   dwar il-kwittanza għall-implimentazzjoni tal-baġit tal-Impriża Konġunta SESAR għas-sena finanzjarja 2014
   IL-PARLAMENT EWROPEW,

               —

               wara li kkunsidra l-kontijiet annwali finali tal-Impriża Konġunta SESAR għas-sena finanzjarja 2014,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta SESAR għas-sena finanzjarja 2014, flimkien mar-risposta tal-Impriża Konġunta (1),

               —

               wara li kkunsidra d-dikjarazzjoni ta’ assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta’ bażi, ipprovduta mill-Qorti tal-Awdituri għas-sena finanzjarja 2014 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tat-12 ta’ Frar 2016 dwar il-kwittanza li għandha tingħata lill-Impriża Konġunta fir-rigward tal-implimentazzjoni tal-baġit għas-sena finanzjarja 2014 (05587/2016 — C8-0053/2016),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament tal-Kunsill (KE) Nru 219/2007 tas-27 ta’ Frar 2007 dwar l-istabbiliment ta’ Impriża Konġunta għall-iżvilupp tas-sistema Ewropea ta’ ġenerazzjoni ġdida għall-ġestjoni tat-traffiku tal-ajru (SESAR) (4), u b’mod partikolari l-Artikolu 4(b) tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5),

               —

               wara li kkunsidra r-Regolament ta’ Delega tal-Kummissjoni (UE) Nru 1271/2013 tat-30 ta’ Settembru 2013 dwar Regolament Finanzjarju ta’ qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (6),

               —

               wara li kkunsidra l-Artikolu 94 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A8-0089/2016),

               1.

               Jagħti l-kwittanza lid-Direttur Eżekuttiv tal-Impriża Konġunta SESAR għall-implimentazzjoni tal-baġit tal-Impriża Konġunta għas-sena finanzjarja 2014;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lid-Direttur Eżekuttiv tal-Impriża Konġunta SESAR, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 422, 17.12.2015, p. 70.

      (2)  ĠU C 422, 17.12.2015, p. 72.

      (3)  ĠU L 298, 26.10.2012, p. 1.

      (4)  ĠU L 64, 2.3.2007, p. 1.

      (5)  ĠU L 357, 31.12.2002, p. 72.

      (6)  ĠU L 328, 7.12.2013, p. 42.


title: 2010/615/UE: Deċiżjoni tal-Kunsill tas- 17 ta’ Mejju 2010 dwar l-iffirmar tal-Ftehim ta’ Sħubija Volontarja bejn l-Unjoni Ewropea u r-Repubblika tal-Kongo dwar l-infurzar tal-liġi tal-foresta, governanza u kummerċ tal-injam u l-prodotti derivati minnu għall-Unjoni Ewropea (FLEGT)

text:
               15.10.2010

               MT

               Il-Ġurnal Uffiċjali tal-Unjoni Ewropea

               L 271/1

         DEĊIŻJONI TAL-KUNSILL
   tas-17 ta’ Mejju 2010
   dwar l-iffirmar tal-Ftehim ta’ Sħubija Volontarja bejn l-Unjoni Ewropea u r-Repubblika tal-Kongo dwar l-infurzar tal-liġi tal-foresta, governanza u kummerċ tal-injam u l-prodotti derivati minnu għall-Unjoni Ewropea (FLEGT)
   (2010/615/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikolu 207 flimkien mal-Artikolu 218(5) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               F’Mejju 2003, il-Kummissjoni Ewropea adottat Komunikazzjoni lill-Parlament Ewropew u lill-Kunsill intitolata ‘L-Infurzar tal-Liġi tal-Foresta, Governanza u Kummerċ (FLEGT): Proposta għal Pjan ta’ Azzjoni tal-UE’ li għamlet appell għal miżuri biex jiġi indirizzat il-qtugħ illegali tas-siġar permezz tal-iżvilupp ta’ Ftehimiet ta’ Sħubija Volontarja mal-pajjiżi li jipproduċu l-injam. Il-Konklużjonijiet tal-Kunsill dwar dak il-Pjan ta’ Azzjoni ġew adottati f’Ottubru 2003 (1).

               (2)

               Fil-5 ta’ Diċembru 2005, il-Kunsill awtorizza lill-Kummissjoni biex tiftaħ negozjati dwar il-Ftehimiet ta’ Sħubija biex timplimenta l-Pjan ta’ Azzjoni tal-UE għall-FLEGT.

               (3)

               Fl-20 ta’ Diċembru 2005, il-Kunsill adotta Regolament tal-Kunsill (KE) Nru 2173/2005 (2) li stabilixxa skema FLEGT għall-għoti ta’ liċenzji għall-importazzjonijiet tal-injam fl-Unjoni minn pajjiżi li magħhom l-Unjoni kkonkludiet Ftehimiet ta’ Sħubija Volontarja.

               (4)

               In-negozjati mar-Repubblika tal-Kongo ġew konklużi, u l-Ftehim ta’ Sħubija Volontarja bejn l-Unjoni Ewropea u r-Repubblika tal-Kongo dwar l-infurzar tal-liġi tal-foresta, governanza u kummerċ fl-injam u l-prodotti derivati minnu għall-Unjoni Ewropea (minn hawn ’il quddiem imsejjaħ ‘il-Ftehim’) ġie inizjalat fid-9 ta’ Mejju 2009.

               (5)

               Suġġett għall-konklużjoni tiegħu f’data aktar tard, il-Ftehim għandu jiġi ffirmat,

         ADOTTA DIN ID-DEĊIŻJONI:
   Artikolu 1
   L-iffirmar tal-Ftehim ta’ Sħubija Volontarja bejn l-Unjoni Ewropea u r-Repubblika tal-Kongo dwar l-infurzar tal-liġi tal-foresta, governanza u kummerċ fl-injam u l-prodotti derivati minnu għall-Unjoni Ewropea (FLEGT) qiegħed b’dan jiġi awtorizzat f’isem l-Unjoni, suġġett għall-konklużjoni tal-Ftehim imsemmi hawn fuq (3).
   Artikolu 2
   Il-President tal-Kunsill huwa b’dan awtorizzat li jaħtar il-persuna li jkollha s-setgħa li tiffirma l-Ftehim f’isem l-Unjoni suġġett għall-konklużjoni tiegħu.
   Artikolu 3
   Din id-Deċiżjoni għandha tidhol fis-seħħ fil-jum tal-adozzjoni tagħha.

      Magħmul fi Brussell, is-17 ta’ Mejju 2010.

            Għall-Kunsill

            Il-President

         E. ESPINOSA

      (1)  ĠU C 268, 7.11.2003, p. 1.

      (2)  ĠU L 347, 30.12.2005, p. 1.

      (3)  It-test tal-Ftehim ser jiġi ppubblikat flimkien mad-Deċiżjoni dwar il-konklużjoni tiegħu.


title: 2011/32/UE: Deċiżjoni tal-Kummissjoni tad- 19 ta’ Jannar 2011 li ttemm il-proċediment ta’ antidumping fir-rigward tal-importazzjonijiet tal-aċidu tereftaliku purifikat u l-imluħa tiegħu li joriġinaw mit-Tajlandja

text:
               20.1.2011

               MT

               Il-Ġurnal Uffiċjali tal-Unjoni Ewropea

               L 15/22

         DEĊIŻJONI TAL-KUMMISSJONI
   tad-19 ta’ Jannar 2011
   li ttemm il-proċediment ta’ antidumping fir-rigward tal-importazzjonijiet tal-aċidu tereftaliku purifikat u l-imluħa tiegħu li joriġinaw mit-Tajlandja
   (2011/32/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (ir-“Regolament bażiku”), u b’mod partikolari l-Artikolu 9 tiegħu,
   Wara li kkonsultat mal-Kumitat Konsultattiv,
   Billi:
   1.   Il-PROĊEDURA

   1.1.   Tnedija

               (1)

               Fit-22 ta’ Diċembru 2009, il-Kummissjoni Ewropea (“il-Kummissjoni”) ħabbret, permezz ta’ avviż li ġie ppubblikat f’Il-Ġurnal Uffiċjali tal-Unjoni Ewropea
                   (2) (“Avviż ta’ tnedija”), it-tnedija ta’ proċediment ta’ antidumping li jikkonċerna l-importazzjonijiet fl-Unjoni ta’ ċertu aċidu tereftaliku ppurifikat (“PTA”) li joriġina mit-Tajlandja (“il-pajjiż ikkonċernat”).

               (2)

               Il-proċediment ta’ antidumping tnieda wara li fit-13 ta’ Novembru 2009 tressaq ilment minn BP Aromatics Limited NV u CEPSA Quimica S.A. (“il-kwerelanti”) li jirrappreżentaw proporzjon kbir ħafna, f’dan il-każ iktar minn 50 %, tal-produzzjoni kollha tal-Unjoni ta’ PTA. L-ilment inkluda evidenza prima facie ta’ dumping tal-prodott ikkonċernat li joriġina mill-pajjiż ikkonċernat u ta’ ħsara materjali li tirriżulta minn dan, li kienet ikkunsidrata bħala ġustifikazzjoni xierqa għat-tnedija ta’ proċediment.

               (3)

               Fl-istess jum, il-Kummissjoni ħabbret, permezz ta’ avviż ippubblikat f’Il-Ġurnal Uffiċjali tal-Unjoni Ewropea
                   (3), it-tnedija ta’ proċediment kontra l-għoti ta’ sussidji fir-rigward tal-importazzjonijiet fl-Unjoni ta’ PTA li joriġinaw mit-Tajlandja. Din l-investigazzjoni twaqqfet permezz tad-Deċiżjoni tal-Kummissjoni 2011/31/UE (4).

         1.2.   Il-partijiet ikkonċernati mill-proċediment

               (4)

               Il-Kummissjoni avżat uffiċjalment bit-tnedija tal-proċediment lill-kwerelanti, lil produtturi oħra magħrufa fl-Unjoni, lill-produtturi esportaturi magħrufa fit-Tajlandja, lir-rappreżentanti tal-pajjiż esportatur ikkonċernat u lill-importaturi u l-utenti magħrufa. Il-partijiet interessati ngħataw l-opportunità li jippreżentaw il-fehmiet tagħhom bil-miktub u li jitolbu smigħ fil-limitu taż-żmien stabbilit fl-Avviż tat-tnedija. Il-partijiet interessati kollha li talbu dan u li wrew li kien hemm raġunijiet partikolari għaliex għandhom jinstemgħu, ngħataw seduta ta’ smigħ.

               (5)

               Il-Kummissjoni bagħtet kwestjonarji lill-kwerelanti, lil produtturi oħra magħrufa fl-Unjoni, lill-produtturi esportaturi magħrufa fit-Tajlandja u lill-importaturi u l-utenti magħrufa tal-prodott ikkonċernat u lill-partijiet l-oħra kollha li talbu li jintbagħtilhom kwestjonarju fil-limitu taż-żmien stabbilit fl-Avviż tat-tnedija.

               (6)

               Waslu tweġibiet għall-kwestjonarju mingħand it-tliet produtturi esportaturi Tajlandiżi magħrufa, mingħand tliet produtturi mill-Unjoni, mingħand importatur mill-Unjoni u mingħand ħames utenti mill-Unjoni.

               (7)

               Il-Kummissjoni fittxet u vverifikat l-informazzjoni kollha li hija qieset meħtieġa għad-determinazzjoni ta’ dumping, il-ħsara li tirriżulta u l-interess tal-Unjoni. Saru żjarat ta’ verifika fil-bini tal-kumpaniji li ġejjin:

                           (a)

                           Produtturi tal-Unjoni:

                                       —

                                       BP Aromatics Limited NV, Geel, il-Belġju

                                       —

                                       CEPSA Química, S.A., Madrid, Spanja

                                       —

                                       Lotte Chemical UK Ltd (qabel kienet Artenius), Wilton, Redcar, ir-Renju Unit

                           (b)

                           Importaturi tal-Unjoni

                                       —

                                       Mitsui & Co. Benelux NV, Brussell, il-Belġju

                           (c)

                           Utenti tal-Unjoni

                                       —

                                       DSM Powder Coating Resins B.V., Zwolle, l-Olanda

                                       —

                                       M&G Polimeri Italia SPA, Patrica (Frosinone), l-Italja

                                       —

                                       NOVAPET S.A., Barbastro (Huesca), Spanja

                                       —

                                       UAB Neo Group, Klaipeda, il-Litwanja;

                           (d)

                           Produtturi esportaturi fit-Tajlandja

                                       —

                                       TPT Petrochemicals Public Company Ltd., Bangkok, it-Tajlandja (minn hawn ‘il quddiem ‘TPT’)

                                       —

                                       Indorama Petrochem Ltd., Bangkok, it-Tajlandja (minn hawn ‘il quddiem “Indorama”)

                                       —

                                       Siam Mitsui PTA Company Ltd., Bangkok, it-Tajlandja (minn hawn ‘il quddiem “SMPC”)

                           (e)

                           Esportatur relatat

                                       —

                                       Mitsui Chemicals Inc, Tokyo, il-Ġappun (minn hawn ‘il quddiem “MCI”) – rappreżentanta tal-bejgħ ta’ prodotti esportati u parti interessata f’SMPC

               (8)

               Minħabba li kemm TPT u kemm Indorama huma tal-istess kumpanija possedenti, f’dan id-dokument se ssir referenza għalihom bħala “il-grupp Indorama”.

         1.3.   Il-perjodu ta’ investigazzjoni u l-perjodu kkunsidrat

               (9)

               L-investigazzjoni tad-dumping u l-ħsara kopriet il-perjodu mill-1 ta’ Diċembru 2008 sat-30 ta’ Novembru 2009 (il-“perjodu ta’ investigazzjoni” jew “PI”). L-eżami tat-tendenzi rilevanti gћall-valutazzjoni tal-ħsara kopra l-perjodu mill-1 ta’ Jannar 2006 sa tmiem il-perjodu ta’ investigazzjoni (“il-perjodu kkunsidrat”).

         2.   IL-PRODOTT IKKONĊERNAT U PRODOTT SIMILI

   2.1.   Il-prodott ikkonċernat

               (10)

               Il-prodott ikkonċernat huwa aċidu tereftaliku u l-imluħa tiegħu ta’ purità bl-użin ta’ 99,5 % jew iktar, li attwalment jaqgħu taħt il-kodiċi NM ex 2917 36 00 (“il-prodott ikkonċernat”).

               (11)

               Il-PTA jinkiseb permezz tal-purifikazzjoni ta’ aċidu tereftaliku mhux raffinat, li tirriżulta mir-reazzjoni bejn il-parassilin (PX) u solvent u soluzzjoni katalista.

         2.2.   Il-prodott simili

               (12)

               Il-prodott ikkonċernat u l-PTA mmanifatturat u mibjugħ fis-suq domestiku tat-Tajlandja, kif ukoll il-PTA mmanifatturat u mibjugħ fis-suq tal-Unjoni mill-industrija tal-Unjoni, instab li għandhom l-istess karatteristiċi fiżiċi u kimiċi bażiċi u l-istess użi. Għalhekk huma meqjusa bħala simili skont it-tifsira tal-Artikolu 1(4) tar-Regolament bażiku.

         3.   ID-DUMPING

   3.1.   Rimarki preliminari

               (13)

               It-tliet produtturi esportaturi Tajlandiżi li ssemmew fl-ilment issottomettew tweġibiet għall-kwestjonarji. L-investigazzjoni żvelat li ma jeżisti l-ebda produttur esportatur Tajlandiż tal-PTA u li t-tweġibiet kienu jkopru 100 % tal-esportazzjonijiet Tajlandiżi lejn is-suq tal-UE.

               (14)

               It-tliet kumpaniji talbu li l-kalkoli tad-dumping isiru abbażi ta’ dejta ta’ kull xahar minħabba li l-ispejjeż tal-materja prima prinċipali u konsegwentement il-prezzijiet għall-prodott ikkonċernat varjaw b’mod sinifikanti tul il-PI. Għar-raġunijiet imsemmija fil-premessa (26) hawn taħt, l-użu tal-metodoloġija mitluba ma kinitx ikkunsidrata bħala ġġustifikata.

               (15)

               Għandu jiġi nnutat li l-bejgħ fis-swieq domestiċi u tal-UE kien ibbażat fuq prezzijiet attwali jew fuq kuntratti bbażati fuq l-ispiża tal-PX (il-materja prima prinċipali) jew formola bbażata fuq indiċi tal-prezzijiet tal-PTA fiċ-Ċina. Fil-każ tal-aħħar, kien għadda perjodu ta’ żmien sinifikanti, f’ħafna mill-istanzi, li warajh l-indiċi finali kien disponibbli. Sabiex tiġi implimentata l-formola, kellu jiġi implimentat arranġament ta’ ħruġ ta’ fatturi li bih il-prezz finali seta’ jiġi stabbilit xi xhur wara l-ħruġ tal-ewwel fattura provviżorja. Inħarġu noti ta’ debitu/kreditu biex il-prezz finali stabbilit fil-kuntratt jiġi rranġat.

               (16)

               Il-metodoloġija ġenerali stabbilita hawn taħt ġiet applikata għall-produtturi esportaturi kollha li kkooperaw fit-Tajlandja.

         3.2.   Il-valur normali

               (17)

               Skont l-Artikolu 2(2) tar-Regolament bażiku, il-Kummissjoni l-ewwel stabbilixxiet jekk il-bejgħ domestiku tal-produtturi Tajlandiżi kienx rappreżentattiv biżżejjed, jiġifieri jekk il-volum totali ta’ dan il-bejgħ irrappreżentax mill-inqas 5 % tal-volum totali tagħhom ta’ bejgħ ta’ esportazzjoni tal-prodott ikkonċernat lejn l-Unjoni. Il-bejgħ domestiku tal-produtturi Tajlandiżi tqies bħala rappreżentattiv biżżejjed waqt il-perjodu ta’ investigazzjoni.

               (18)

               Sussegwentement, il-Kummissjoni eżaminat jekk il-bejgħ domestiku tal-prodott simili jistax jitqies bħala bejgħ b’mod kummerċjali normali skont l-Artikolu 2(4) tar-Regolament bażiku. Dan sar billi, għall-prodott simili mibjugħ fis-suq domestiku, ġie stabbilit il-proporzjon ta’ bejgħ domestiku bi profitt lil klijenti indipendenti matul il-PI.

               (19)

               Billi l-volum ta’ bejgħ bi profitt tal-prodott simili rrappreżenta inqas minn 80 % tal-volum ta’ bejgħ totali tal-prodott simili għat-tliet produtturi, il-valur normali kien ibbażat fuq il-prezz domestiku reali, ikkalkulat bħala medja peżata tal-bejgħ domestiku kollu.

         3.3.   Il-prezz tal-esportazzjoni

               (20)

               Din l-investigazzjoni wriet li wieħed mill-prodotturi esportaturi li kkooperaw (SMPC) biegħ lis-suq tal-UE permezz tal-ikbar parti interessata tiegħu (MCI, kumpanija li qiegħda l-Ġappun), li mbagħad biegħet mill-ġdid lil serje ta’ negozjanti Ġappuniżi, li min-naħa tagħhom biegħu lil partijiet fis-suq tal-UE. Ġie investigat jekk MCI u l-ikbar negozjant Ġappuniż kinux relatati u jekk relazzjoni bħal din kellhiex impatt fuq il-prezzijiet.

               (21)

               Instab li l-iktar relazzjoni importanti kienet tikkonċerna ishma komuni f’persentaġġ baxx ħafna miżmuma mill-banek Ġappuniżi f’isem għadd ta’ fiduċjarji. Kien għalhekk stabbilit li r-relazzjoni ma kinitx ta’ natura li taffettwa l-livelli tal-prezzijiet. Tabilħaqq, fid-dawl (i) tal-arranġamenti tal-ipprezzar/kuntrattwali li ssemmew hawn fuq li huma tipiċi għal din l-industrija u (ii) in-natura tar-relazzjoni bejn il-kumpaniji deskritti fuq, il-prezzijiet huma aċċessibbli għal kulħadd bl-istess mod. Għalhekk kien iddeterminat li l-prezz tal-esportazzjoni tal-prodott ikkonċernat seta’ jiġi stabbilit abbażi tal-bejgħ ta’ MCI lin-negozjanti Ġappuniżi.

               (22)

               Intbagħtet ittra lil MCI, li infurmatha bil-konsegwenzi tan-nuqqas ta’ kooperazzjoni, peress li waqt il-verifika f’Tokyo l-persuni li kienu qed jinvestigaw il-każ ma ngħatawx aċċess sħiħ għall-informazzjoni dwar il-kontijiet relatata ma’ ċerti għotjiet.

               (23)

               Għalhekk, ġie deċiż li l-għotjiet jiġu kkalkolati abbażi tal-fatti disponibbli, skont l-Artikolu 18 tar-Regolament bażiku. Minħabba dan kollu, intużat il-metodoloġija li ġejja. Għall-ispejjeż tal-ġarr tal-merkanzija, l-għotjiet ġew aġġustati ‘l fuq abbażi tal-informazzjoni li nġabret mill-post. Għall-bqija tal-għotjiet l-ammonti rrappurtati kif ukoll il-prezzijiet tal-bejgħ nett kienu ċċekkjati billi saret referenza għal sorsi indipendenti oħra, f’dan il-każ informazzjoni stabbilita għaż-żewġ produtturi esportaturi Tajlandiżi l-oħra u nstab li kienu konformi għall-istess tip ta’ bejgħ. Ġie kkunsidrat metodu alternattiv ta’ użu tal-prezzijiet tal-Eurostat bħala sostituti, iżda ma ntużax minħabba li għal dan il-prodott, il-valur tal-Eurostat kien il-prezz tas-CIF fid-data tal-importazzjoni u mhux il-prezz finali aġġustat stabbilit skont il-kuntratt tal-bejgħ u s-sistemi ta’ ħruġ ta’ fatturi li ġew deskritti hawn fuq. Dan l-approċċ kien eċċezzjonalment adegwat minħabba l-istruttura tas-suq kif spjegata fil-premessa (15) hawn fuq. Ta’ min jinnota li l-maġġoranza assoluta ta’ għotjiet kienet diġà ġiet ivverifikata fit-Tajlandja.

         3.4.   Il-paragun

               (24)

               Il-paragun bejn il-valur normali u l-prezz tal-esportazzjoni sar fuq bażi tal-prezzijiet mill-fabbrika.

               (25)

               Sabiex ikun żgurat paragun ġust bejn il-valur normali u l-prezz tal-esportazzjoni, ittieħdet kunsiderazzjoni xierqa fil-forma ta’ aġġustamenti għad-differenzi li jaffettwaw il-prezzijiet u l-paragunabbiltà tal-prezzijiet skont l-Artikolu 2(10) tar-Regolament bażiku. Abbażi ta’ dan, fejn kien applikabbli u ġġustifikat, saru aġġustamenti għad-differenzi fl-ispejjeż tat-trasport, tal-assigurazzjoni, tal-imballaġġ, tal-kreditu, tal-immaniġġjar u tal-kummissjonijiet.

               (26)

               Il-paragun bejn il-prezz tal-esportazzjoni u l-valur normali sar fuq bażi annwali. It-talba tal-produtturi esportaturi biex isir paragun kull xahar kienet ikkunsidrata iżda ma twettqitx peress li kien evidenti li ma kinitx se tibdel il-konklużjoni ġenerali fir-rigward tad-dumping, jiġifieri dumping de minimis mifrux mal-pajjiż.

         3.5.   Il-marġni tad-dumping

               (27)

               Skont l-Artikolu 2(11) u (12) tar-Regolament bażiku, il-marġni tad-dumping għall-produtturi esportaturi li jikkooperaw fit-Tajlandja kien stabbilit abbażi ta’ paragun ta’ valur normali medju peżat ma’ prezz tal-esportazzjoni medju peżat kif ġie stabbilit hawn fuq.

               (28)

               Abbażi tal-metodoloġija li semmiet fuq, il-marġnijiet ta’ dumping, espressi bħala perċentwali tal-prezz tas-CIF fil-fruntiera Komunitarja, bid-dazju mhux imħallas, ġew stabbiliti hekk:

                           Marġni tad-Dumping

                           Grupp Indorama

                           3,7  %

                           SMPC

                           L-ebda dumping

               (29)

               It-tliet produtturi esportaturi (it-tnejn mill-Grupp Indorama u SMPC) jirrappreżentaw l-esportazzjonijiet totali li joriġinaw mit-Tajlandja meta mqabbla mad-dejta tal-Eurostat. Sabiex jiġi vvalutat jekk, abbażi tal-pajjiż kollu il-marġni tad-dumping kienx iktar baxx mid-de minimis, ġie stabbit marġini tad-dumping medju ppeżat tal-pajjiż kollu. Instab li dan il-marġni kien iktar baxx mid-de minimis, jiġifieri 1,8 %.

               (30)

               Fir-rigward tal-marġni tad-dumping de minimis ma għandhomx jiġu imposti miżuri provviżorji fuq l-importazzjonijiet tal-PTA li joriġinaw mit-Tajlandja.

         4.   ĦSARA, KAWŻALITÀ U L-INTERESS TAL-UNJONI

               (31)

               Fid-dawl tas-sejbiet li ssemmew hawn fuq fir-rigward tad-dumping mhuwiex ikkunsidrat neċessarju li tiġi ppreżentata analiżi dwar il-ħsara, il-kawżalità u l-interess tal-Unjoni.

         5.   TERMINAZZJONI TAL-PROĊEDIMENT

               (32)

               Il-proċediment għalhekk għandu jitwaqqaf peress li l-marġni tad-dumping determinat għat-Tajlandja huwa inqas minn 2 %. Il-partijiet interessati ġew mgħarrfa b’dan u ngħataw l-opportunità li jikkummentaw.

               (33)

               Fir-rigward tal-kwistjonijiet tad-dumping, waslu kummenti mingħand wieħed mill-kwerelanti li kkunsidra li l-Kummissjoni kellha tattribwixxi l-marġni tad-dumping stabbilit għaż-żewġ produtturi esportaturi l-oħra (3,7 %) lil SMC, bħala riżultat tal-fatti disponibbli. Ġie argumentat li f’każ bħal dan kieku kien se jkun hemm marġni ta’ dumping de minimis. Il-Kummissjoni tabilħaqq applikat il-fatti disponibbli fir-rigward tal-kumpanija Ġappuniża relatata billi użat id-dejta disponibbli tal-kumpanija, filwaqt li aġġustatha ‘l fuq u qabblitha ma’ sorsi varjabbli oħra. F’dawn iċ-ċirkostanzi ma kienx ikun hemm konformità mad-dispożizzjonijiet tal-Artikolu 18 li kieku ġie attribwit il-marġni ta’ dumping tal-esportaturi oħra.

               (34)

               L-istess kwerelant argumenta wkoll li gvernijiet oħra għandhom opinjoni differenti dwar l-investigazzjonijiet dwar il-PTA għal PI simili. Dan kellu jiġi miċħud. F’dan ir-rigward, huwa nnutat li l-evidenza li ngħatat mill-parti tirreferi għal dazju tal-antidumping impost mir-Repubblika Popolari taċ-Ċina fuq l-importazzjonijiet tal-PTA mill-Korea u t-Tajlandja. L-informazzjoni mogħtija ma tistax tikkorrobora t-talba tal-parti peress li ma teżistix evidenza dwar kif il-valur normali u l-prezz tal-esportazzjoni ġew stabbiliti f’din l-investigazzjoni dwar l-antidumping fiċ-Ċina. Barra minn hekk, fl-investigazzjoni mill-awtoritajiet Ċiniżi, il-PI jibda mill-1 ta’ Ottubru 2007 sat-30 ta’ Settembru 2008, filwaqt li l-PI fl-investigazzjoni attwali tal-UE jibda mill-1 ta’ Diċembru 2008 sat-30 ta’ Novembru 2009. Għalhekk il-perjodi li ġew ikkunsidrati fl-investigazzjonijiet fl-UE u fiċ-Ċina kienu differenti ħafna.

               (35)

               Fir-rigward tal-aspetti ta’ ħsara, l-ebda parti interessata ma ressqet rappreżentazzjonijiet.

               (36)

               Bħala konklużjoni, il-fatt li l-ebda parti interessata ma ressqet kummenti jdgħajjef is-sejba li l-miżuri protettivi mhumiex neċessarji.

               (37)

               Fid-dawl ta’ dak li ntqal fuq, il-Kummissjoni għalhekk tikkonkludi li l-proċediment tal-antidumping rigward l-importazzjonijiet fl-Unjoni tal-aċidu tereftaliku purifikat u l-imluħa tiegħu li joriġinaw mit-Tajlandja għandu jitwaqqaf mingħajr l-impożizzjoni ta’ miżuri tal-antidumping,

         ADOTTAT DIN ID-DEĊIŻJONI:
   Artikolu Uniku
   Il-proċediment tal-antidumping fir-rigward ta’ importazzjonijiet tal-aċidu tereftaliku u l-imluħa tiegħu ta’ purità skont il-piż ta’ 99,5 % jew aktar, li attwalment jaqgħu taħt il-kodiċi NM ex 2917 36 00, li joriġinaw mit-Tajlandja, huwa b’dan terminat.

      Magħmul fi Brussell, id-19 ta’ Jannar 2011.

            Għall-Kummissjoni

            Il-President

         José Manuel BARROSO

      (1)  ĠU L 343, 22.12.2009, p. 51.

      (2)  ĠU C 313, 22.12.2009, p. 17.

      (3)  ĠU C 313, 22.12.2009, p. 22.

      (4)  Ara paġna 17 ta’ dan Il-Ġurnal Uffiċjali.


title: Deċiżjoni tal-Kunsill (UE) 2016/1623 tal-1 ta' Ġunju 2016 dwar l-iffirmar, f'isem l-Unjoni Ewropea, u l-applikazzjoni provviżorja ta' Ftehim ta' Sħubija Ekonomika bejn l-Unjoni Ewropea u l-Istati Membri tagħha, min-naħa l-waħda, u l-Istati EPA SADC, min-naħa l-oħra

text:
               16.9.2016

               MT

               Il-Ġurnal Uffiċjali tal-Unjoni Ewropea

               L 250/1

         DEĊIŻJONI TAL-KUNSILL (UE) 2016/1623
   tal-1 ta' Ġunju 2016
   dwar l-iffirmar, f'isem l-Unjoni Ewropea, u l-applikazzjoni provviżorja ta' Ftehim ta' Sħubija Ekonomika bejn l-Unjoni Ewropea u l-Istati Membri tagħha, min-naħa l-waħda, u l-Istati EPA SADC, min-naħa l-oħra
   IL-KUNSILL TAL-UNJONI EWROPEA,
   Wara li kkunsidra t-Trattat dwaril-Funzjonament tal-Unjoni Ewropea, u b'mod partikolari l-Artikoli 207(3) u (4) u 209(2), flimkien mal-Artikolu 218(5) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Fit-12 ta' Ġunju 2002, il-Kunsill awtorizza lill-Kummissjoni tiftaħ negozjati għal Ftehimiet ta' Sħubija Ekonomika mal-Grupp tal-Istati Afrikani, tal-Karibew u tal-Paċifiku.

               (2)

               In-negozjati ġew konklużi u l-Ftehim ta' Sħubija Ekonomika bejn l-Unjoni Ewropea u l-Istati Membri tagħha, min-naħa l-waħda, u l-Istati EPA SADC (il-Botswana, il-Lesoto, il-Mozambique, in-Namibja, is-Swaziland u l-Afrika t'Isfel) min-naħa l-oħra (“il-Ftehim”), ġie inizjalat fil-15 ta' Lulju 2014.

               (3)

               Il-Ftehim ta' Sħubija bejn il-membri tal-Grupp tal-Istati Afrikani, tal-Karibew u tal-Paċifiku min-naħa l-waħda, u l-Komunità Ewropea u l-Istati Membri tagħha min-naħa l-oħra, iffirmat f'Kotonù fit-23 ta' Ġunju 2000, jirrikjedi li jiġu konklużi Ftehimiet ta' Sħubija Ekonomika kompatibbli mad-WTO.

               (4)

               L-Artikolu 113(3) tal-Ftehim jipprevedi l-applikazzjoni provviżorja tiegħu mill-Unjoni u mill-Istati EPA SADC sakemm dan jidħol fis-seħħ.

               (5)

               Il-Ftehim għandu jiġi ffirmat f'isem l-Unjoni u għandu jiġi applikat, għal dak li jirrigwarda l-elementi li jaqgħu taħt il-kompetenza tal-Unjoni, fuq bażi provviżorja, sakemm jitlestew il-proċeduri li jikkonkluduh,

         ADOTTA DIN ID-DEĊIŻJONI:
   Artikolu 1
   1.   L-iffirmar f'isem l-Unjoni tal-Ftehim ta' Sħubija Ekonomika bejn l-Unjoni Ewropea u l-Istati Membri tagħha, min-naħa l-waħda, u l-Istati EPA SADC min-naħa l-oħra, huwa b'dan awtorizzat f'isem l-Unjoni, soġġett għall-konklużjoni ta' dan il-Ftehim.
   2.   It-test tal-Ftehim huwa mehmuż ma' din id-Deċiżjoni.
   Artikolu 2
   Il-President tal-Kunsill huwa b'dan awtorizzat jinnomina lill-persuna jew persuni bis-setgħa li jiffirmaw il-Ftehim f'isem l-Unjoni.
   Artikolu 3
   1.   Fir-rigward ta' dawk l-elementi li jaqgħu fil-kompetenza tal-Unjoni, il-Ftehim għandu jiġi applikat mill-Unjoni fuq bażi provviżorja kif previst fl-Artikolu 113(3) tiegħu, sakemm jitlestew il-proċeduri li jikkonkluduh. Dan ma jippreġudikax id-distribuzzjoni tal-kompetenzi bejn l-Unjoni u l-Istati Membri tagħha f'konformità mat-Trattati.
   2.   L-Artikolu 12(4) tal-Ftehim ma għandux jiġi applikat b'mod provviżorju mill-Unjoni.
   3.   Il-Kummissjoni għandha tippubblika avviż li jindika d-data tal-applikazzjoni provviżorja tal-Ftehim.
   Artikolu 4
   Il-Ftehim ma għandux jiġi interpretat fis-sens li jagħti xi drittijiet jew jimponi xi obbligi li jistgħu jiġu invokati direttament quddiem il-qrati jew it-tribunali tal-Unjoni jew tal-Istati Membri.
   Artikolu 5
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, l-1 ta' Ġunju 2016.

            Għall-Kunsill

            Il-President

         A.G. KOENDERS